28 октябрь, 2020, 23:59\nТеглар:Элдор Шомуродов | Жасурбек Жалолиддинов | Беневенто | Женоа\nАслида Жасур Жалолиддиновда Италия чемпионатига Элдор Шомуродовдан олдин ўтиш имконияти бўлган. Жасур “Бунёдкор”да ўйнаб юрган вақтида, яъни 2019 йилнинг охирида “Беневенто” жамоаси машғулотларида қатнашган. Ўшанда В Серияда етакчилик қилаётган Филиппо Индзаги шогирдлари мавсум якунида кучлилар қаторига йўлланмани қўлга киритди.\nАгар Жасур Жалолиддинов бу жамоада қолганида Италия чемпионати доирасида “Беневенто” ва “Женоа” учрашувида ўзбек дербисини кўрган бўлармидик...\nХўш, Жасурнинг “Беневенто”га трансфери нега амалга ошмаган?\nБунга футболчининг ўзи жавоб берди:\n- Мен бу жамоага 2019 йилнинг охирида, қишда кўрикдан ўтгани келгандим. “Беневенто”да шуғулланганимда Филиппо Индзаги менга қизиқаётганини ҳис қилардим. Машқлар давомида доим менинг олдимга келиб, гапирарди. Асосий муаммо итальян тилини билмаслигимда эди. Унинг кўп гапларини тушунмасдим. У менга нима қилиш кераклигини имо-ишоралар билан кўрсатарди.\nАлбатта, мен ҳам ўзим тушунганимча, унинг талабларни бажаришга ҳаракат қилардим. Лекин Индзаги мулоқотимиз кутилганидек эмаслигини тушуниб бўлганди.\n- Агар Индзаги инглиз тилида гапирганида яхши бўлармиди?\n- Ҳа, албатта. Мен инглиз тилини тушунаман.\n- Нега таржимон беришмаган?\n- Менга тушунтиришларига қараганда, Италияга янги футболчи келиши билан итальян тилини ўрганиши керак. Бошида ҳеч ким таржимон бермайди. Бундан ташқари, жамоада ҳамма ҳам инглизчани билмайди. Ҳатто бир футболчи бор эди. Тўққиз ой давомида итальянчани ўрганмади. Уни ҳеч ким тушунмас эди. Шу туфайли, у билан шартномани бекор қилишди.\nХуллас, “Беневенто” трансферни амалга ошириш учун 18 ёшга тўлишимни кутиши керак эди. Менинг туғилган куним 15 майда. Шундан келиб чиқиб, улар чемпионат якунланиши билан бизга якуний жавобни айтишлари режалаштирилган эди. Бироқ, коронавирус пандемияси бошланди.\nБиз “Беневенто” менежментидагилар билан мунтазам алоқа боғлаб турдик. Улар чемпионат қайта тикланиши ёки якунланишигача кутиб туришимизни сўради. Шундан сўнг, клуб раҳбарияти ёшларга имкон бериши ёки тажрибали ўйинчиларга таяниши ҳақида бир қарорга келишини айтишди. Трансфер бўйича ўшанда гаплашамиз, дейишди. Агар италияликлар менга аниқ рад жавобини берганида Ўзбекистондан ташқарига чиқмасдим. Келажагимни ўйлаб, таклифлар ичидан “Локомотив” вариантини танладим.\nДарҳақиқат, мамлакатимизнинг энг истеъдодли ёшларидан бўлган Жасур Жалолиддиновга “Локомотив”дан ташқари, Италия, Туркия ва Осиё жамоаларидан ҳам таклифлар бўлган эди. Футболчимиз Европа футболига пухтароқ тайёрланиш учун “Локомотив”га ўтишга рози бўлди. Москваликлар билан беш йиллик шартномага имзо чеккан Жасур легионер сифатида илк мавсумини ижара асосида “Тамбов”да ўтказади.\nШу "булар эди" деган суз качон тугаркин\nОта-буваларимизда "Катта гапирмагин, катта тишлагин", деган нақл борлигини ота-онанг санга ўргатмаган кўринади, болапақир. Қўй энди, вақир-вуқур қивурмасдан футбол ўйнашни ўрган ва ўйлагин. Бунақада "Артист" лақабини оласан, холос, жиян.\nФото "Женоа"нинг "Сассуоло"га қарши ўйин учун қайдномаси маълум (фото)\nТЕЗКОР ХАБАР Шомуродов бу ишни бир бор уддалаган эди!


ЎзА - Президент виртуал қабулхонасининг янги талқинида ҳар бир фойдаланувчига шахсий кабинет очиш имконияти тақдим этилади\n31.01.2018 20:57:18 Чоп этиш версияси\nПрезидент виртуал қабулхонасининг янги талқинида мурожаатчи ўз хоҳишига кўра, шахсий кабинет очиши мумкин. Бунинг учун жисмоний шахс рўйхатдан ўтиш жараёнида фуқаролик паспортида кўрсатилган шахсий идентификация рақамини ҳам киритиши керак. Бу – мурожаат қилувчи учун идентификациялаш (электрон гувоҳнома) имконияти бўлиб, катта қулайлик яратади.\n«Фуқароларнинг шахсий кабинети» модулидан кўзланган мақсад – фуқароларга виртуал қабулхона тизимида ишлашда максимал қулайлик яратиш, муайян шахснинг мурожаати билан боғлиқ барча ёзишмаларни бир жойда жамлашдан иборат.\nШу пайтгача мурожаатчилар янги мурожаат юборишда персонал маълумотларни такроран киритиши лозим эди. Энди мурожаатчи ўз шахсий кабинетига кириб, персонал маълумотларни бир марта киритса, бўлди – кейинги барча амалларни бажаришда шу маълумотлар тизимга автоматик юкланиб бораверади. Мурожаат юбориш учун ҳар сафар персонал маълумотларни янгидан киритишга зарурат қолмайди.\nЯнги талқиннинг бошқа қулайликлари тўғрисида кейинги хабарларимизда танишишингиз мумкин. Сайтимизни кузатиб боринг.


2028 йилгача АЭС қуриш режалаштирилмоқда – Газета.uz\n2028 йилгача АЭС қуриш режалаштирилмоқда\nЎзбекистон 2028 йилгача АЭС қуришyb режалаштирилмоқда. Президент раҳбарлигида ўтган йиғилишда станция қурилиши бўйича ташкилий-техник ва амалий масалалар муҳокама қилинди.\n10 июл 2018, 19:08 Иқтисодиёт\nЎзбекистон президенти Шавкат Мирзиёев 10 июль куни мамлакатда атом электр энергетикасини барпо этиш бўйича ташкилий-техник чора-тадбирларни амалга ошириш масалаларига бағишланган йиғилиш ўтказди. Бу ҳақда давлат раҳбари матбуот хизмати хабар қилди.\nБугунги кунда мамлакатда электр энергиясига бўлган талаб 69 миллиард киловатт-соатни ташкил этади. Бу қувватнинг қарийб 85 фоизи газ ва кўмирни ёқиш орқали, қолган 15 фоизи гидроэлектр станцияларида ишлаб чиқарилади. Бунинг учун йилига 16,5 миллиард куб метр табиий газ, 86 минг тонна мазут ва 2,3 миллион тонна кўмир сарфланади.\nШу боис мамлакатда тинч мақсадларда фойдаланиш учун атом энергетикасини барпо этишга киришилди. Россиянинг «Росатом» давлат корпорацияси ҳамкорликда атом электр станциясини қуриш бўйича келишувга эришилди. Мазкур комплекс 2 та энергоблокдан иборат, ҳар бирининг қуввати 1 минг 200 мегаватт бўлади. Атом электр станцияси учун дунёдаги энг хавфсиз ва замонавий эгергоблок танлаб олинган. Уни 2028 йилгача ишга тушириш режалаштирилган.\nМамлакатда янги бўлган ушбу соҳага доир норматив-ҳуқуқий база яратиш, «Атом энергиясидан фойдаланиш тўғрисида"ги қонун ва тегишли қарор лойиҳаларини ишлаб чиқиш, уларнинг МАГАТЭ талаблари ва халқаро ҳужжатларга мувофиқлигига алоҳида эътибор қаратиш зарурлиги таъкидланди.\n«Бу борадаги барча ишларни мувофиқлаштириш, ҳужжатларни тайёрлаш, лойиҳалаштириш ишлари ва музокаралар олиб бориш учун Вазирлар Маҳкамаси ҳузурида янги ташкилот тузиш керак. Шу билан бирга, ушбу ташкилот ҳузурида атом электр станциясини қуриш дирекциясини ҳам тузиш зарур. Кейинчалик ушбу дирекция атом электр станциясининг оператори бўлиб қолади», деди давлат раҳбари.


Бугун эрталаб Ироқнинг Фаллужа шаҳридаги исёнчилар жойлашган ҳудудга Америка ҳарбийлари самолёт ва танклар билан ҳужум уюштирди.\n05 март 2021, Тошкент вақти: 09:56\nМаҳаллий врачларга кўра, ҳужум оқибатида камида 7 киши ҳалок бўлган, 11 киши жароҳатланган.\nАмерика ҳарбийларининг маълум қилишича, ҳужум “Ал-Қайда”га алоқадор иорданиялик Абу Мусаба аз-Зарқавий жанггарилари тўпланган ҳудудга уюштирилган.\nКеча Ироқ муваққат ҳукумати Бош Вазири Ийяд Алавий Бирлашган Миллатлар Ташкилотида мамлакат исёнчиларга қарши курашда қўшимча хавфсизлик кучларига муҳтож эканлигини айтган эди.\nБағдоддаги Миср элчихонасининг тасдиқлашича, 6 нафар телефон компаниясида ишлайдиган Миср фуқароси Ироқ пойтахти ва унинг атрофида жанггарилар томонидан гаровга олинган.\nҲозиргина олинган маълумотга кўра, Ироқда бугун камида 21 киши нобуд бўлган, шу жумладан, 4 АҚШ ҳарбий хизматчиси исёнчилар билан бўлиб ўтган жангларда ҳалок бўлган.


Марказий банк: 100, 200 ва 500 сўмлик майда пуллар аста-секин муомаладан чиқарилади / Ўзбекистон янгиликлари, энг сўнгги хабарлар\nБугун: Якшанба, июл 21, 2019\nИҚТИСОДИЁТ 0 Шархлар 1160 кўрилди\nМарказий банк: 100, 200 ва 500 сўмлик майда пуллар аста-секин муомаладан чиқарилади\n25 февралдан республикамизда 100 (бир юз) минг сўмлик янги купюра муомалага киритилиши режалаштирилмоқда.\nМарказий банки пул муомаласи департаменти директори Фазлиддин Бозоровнинг маълум қилишича, 100 минг сўмлик купюраларнинг муомалага чиқарилиши аҳолининг автомобиль, мебель, маиший техника сингари юқори қийматдаги маҳсулотларни харид қилиши билан боғлиқ ноқулайликларга барҳам беради. Янги купюранинг биринчи вазифаси нақд пул билан ҳисоб-китоб қилишда қулайлик яратишдан иборат.\nБундан ташқари, банк кассирлари, ходимларининг майда пулларни ҳисоблашдаги қийинчиликлари камаяди, ойлик маошлар, пенсия ва нафақаларни тарқатиш соддалашади. Нақд пулларни чиқариш (босиб чиқариш) ҳамда уларни ташиш ва сақлаш учун сарфланадиган харажатлар сезиларли даражада камаяди. Аҳолига банкоматлар орқали хизмат кўрсатиш самарадорлиги ҳам ошади.\n2001 йилда 1000 сўмлик банкнотлар муомалага чиқарилган эди, беш минг сўмлик банкнотлар эса, 2013 йилга келибгина муомалага чиқди. Йил сайин нархлар ошмоқда, шу боис пул муомаласи жараёнини енгиллаштириш, банкнотлар сонини қисқартириш зарурати пайдо бўлмоқда.\nСўнгги йилларда миллий валюта ўзининг жамғарма сифатидаги функциясини йўқотди, шунинг учун 100 000 сўм бу функцияни қайта тиклашга ёрдам беради, чунки бундай купюраларни сақлаш бирмунча қулай ҳисобланади.\nЙирик купюраларнинг инфляцияни оширишга хизмат қилади, деган хавотирлар ўзини оқламайди, чунки муомаладаги умумий пул массаси ўзгармайди. Пул массасининг тузилиши ўзгаради холос. 100, 200 ва 500 сўмлик майда пуллар аста-секин муомаладан чиқарилади ва танга билан алмаштирилади.\nИкки гуруҳдаги, яъни монетар ва номонетар омиллар инфляция жараёнига таъсир кўрсатади. Ҳозирги кунда иқтисодиётни либераллаштириш, молия, бюджет-солиқ соҳаларидаги ислоҳотлар олиб борилиши муносабати билан инфляция жараёнлари юз бериши табиий ҳол. Бироқ буларнинг бари номонетар омиллар саналади.\nШундай қилиб, янги купюранинг муомалага чиқиши билан инфляция даражаси ошмайди.\nиюл 02 / 2019\nМарказий банк аҳоли қўлида қолиб кетган 50 ва 100 сўмлик банкнотларни алмаштириш бўйича ахборот берди\nиюн 13 / 2019\nМарказий банк деноминация эҳтимоли борлигини маълум қилди\nмая 28 / 2019\nМарказий банк раисига ўринбосар тайинланди\nмая 08 / 2019\n"Давр банк" мижозларга етказилган зарарларни қоплаб беради. Акс ҳолда банкнинг айрим операциялари тўхтатилади\nфев 20 / 2019\nМарказий банк «Ҳумо» тўлов тизими логотипини тақдим этди


Февраль ойида АҚШда навбатдаги президентлик сайловлари расман бошланди. Дунёнинг ҳеч бир мамлакатида сайловлар бу қадар қизиқарли кечмаса керак. АҚШда сайлов бошқа кўпчилик давлатларда бўлгани каби бир кунда ўтиб кетмайди. Океанортида бу жараён узоқ давом этади, шу боис одамларда сайлов маданияти юқори даражага етган.\nАҚШдаги президентлик сайловлари праймериздан бошланади. Яъни, бу партияларнинг ички овоз бериш жараёни. Праймериз «бошланғич овоз бериш» дегани ва бу жараён бевосита сайлов натижасига таъсир қилади. Праймериз ҳар бир штатда алоҳида ўтказилиб, унда партия аъзолари ўзларининг партияларидан кўрсатилган номзодлар орасидан бирини танлайди.\nБу иш сайловлар вақтида партия вакиллари учун берилган овозлар сочилиб кетишининг олдини олиш учун қилинади. Айтайлик, демократлардан ҳал қилувчи босқичга икки номзод етиб борган ва партия уларнинг иккисини ҳам қўллаб-қувватлайди. Партия ҳал қилувчи натижаларга кўра, икки демократ номзодни қўллаганларнинг овозини бўлиб олиб, аросатда қолгандан кўра бир номзодни қўллашни афзал кўради. Бир сўз билан айтганда, АҚШ сайловларида шахслар эмас, ғоялар ўртасида кураш кечади. Бу эса сиёсатнинг энг юқори чўққисидир.\nАҚШда одатга кўра илк праймериз Нью-Ҳэмпширда бошланди. Праймеризни ўзида бошлаш учун кўп штатлар ҳаракат қилиб кўрган, аммо ўзига хос сайловнинг старти айнан Нью-Ҳэмпширдан бошланиш анъанаси ўзгаришсиз қолмоқда. Ҳар қандай номзод учун дастлабки праймериз натижаси жуда муҳим, чунки илк натижалар қолган штатлардаги сайловчиларга ҳам бевосита таъсир қилади.\nЙўқ, Нью-Ҳэмпширда вакиллар (делегатлар) қолган штатлардан фарқ қиладиган даражада кўп эмас. Дарвоқе, АҚШда сайловчилар тўғридан-тўғри президентликка номзодларга эмас, вакилларга овоз беришади. Вакиллар эса ўзига ишонганлар номидан президентни сайлайди. Шу боис, Трамп Ҳиллари Клинтондан 3 миллион камроқ овоз олган бўлишига қарамай, президент бўлиб кетганди, чунки Трампга кўпроқ вакил овоз берган.\nДемак, илк праймериз ҳақида гаплашаётгандик. Айтайлик, сиз Нью-Йорк штати фуқаросисиз ва кимга овоз беришга иккиланяпсиз. Табиийки, сиз демократ ҳам, республикачи ҳам эмассиз, акс ҳолда катта эҳтимол ўз партиянгиз кўрсатган номзодни қўллар эдингиз. Иккиланиб турган вақтингизда эса Нью-Ҳэмпширдаги праймериз натижасига қарайсиз. У ерда кимдир катта фарқ билан ғалаба қозонса, шунча одам бир нимани билади-ку, деган тушунча ҳар қанақасига хаёлингиздан ўтади. Камида Байден нега 5-ўринни олдийкин, демак Украинадаги гап-сўзлар бекорга эмаскан-да, деб ўйлайсиз.\nАҚШда ҳамма демократ ёки республикачи деб ўйласангиз, адашасиз. Сайловларда нейтрал овоз берувчилар жуда кўп бўлади. Номзодлар ўз партиясидагиларнинг эътиборини тортиш учун эмас, айнан нейтрал номзодларнинг овози учун курашади. Ахир партиядошлари шундоқ ҳам уларга овоз беради. Айнан мана шу жиҳатдан праймеризнинг бошланиши жуда муҳим.\nСандерс энг кекса номзод, аммо у ғолиб бўлди\nБерни энг кекса номзод, лекин энг олдинда / LIVENews\nНью-Ҳэмпширдаги илк праймеризда демократлар орасида ўтган сафар ҳам президентликка номзодини қўйган Берни Сандерс ғолиб бўлди. Уни 26 фоиз демократ қўллаган. Жо Байденни илк праймеризда партиядошларидан 9 фоизи қўллаган ва бу борада собиқ вице-президент бешинчи бўлди. Сандерсга бундай ғалабадан сўнг Трампнинг асосий рақиби сифатида қарай бошлашди.\nНью-Ҳэмпширдаги праймеризда Сандерс ва Буттижич 9тадан делегат овозига эга бўлди, Блумберг ҳали праймеризга қўшилмаган\n«Қариб қуйилмаган» Сандерс\nСентябрда 79 ёшни қарши оладиган Сандерс номзодлар орасида энг қариси, аммо америкалик ёшлар айнан уни қўлламоқда. Социалист ҳисобланган Сандерс 1988 йил Россияда иш ташрифи билан бориб баҳонада «асал ойи»ни ҳам Ярославлда ўтказган. АҚШда бу фактга алоҳида эътибор беришмоқда. Агар Сандерс Трампнинг асосий рақибига айланиши аниқ бўлса, унинг Россиядаги сафари ҳақида қизил маълумотлар чиқиб қолса, ажабланманг. Ахир Байденнинг ўғли билан боғлиқ Украинадаги муаммолар собиқ вице-президентнинг электоратига таъсир қилганини кўрдик.\nНега ёшлар Сандерсни қўлламоқда?\nСандерснинг асосий устунлиги ўз йўлида собитқадамлигидадир. У доим ўз позициясида туриб келган. Айни дамда Сандерснинг ёшлар ва афроамерикаликлар ўртасида обрўси катта. Айниқса ёшлар Сандерсни жуда яхши кўради, чунки Берни сўлчи демократ бўлгани учун кескин чиқишлари билан ажралиб туради. Сўлчилар ўзларини ҳақиқий демократ деб ҳисоблашади ва инсоннинг сиёсий эркинлиги учун курашади. Улар ҳар қандай чекловларни рад этади ва табиийки бу қони қайнаб турган ёшларга ёқади.\nСўровлар нима дейди?\nИжтимоий сўровлар ҳақидаги фикримизни билдиришдан аввал АҚШда бундай турдаги сўровлар қанчалик аниқ амалга оширилиши ҳақида гапирсак. Масалан, Нью-Ҳэмпширдаги праймериздан аввал ижтимоий сўровлар натижалари Сандерс 25 фоиз овоз олишини кўрсатганди, овоз бериш тугагач Вермонт штатидан сайланган мустақил сенатор 26 фоиз овоз олди. Яъни, сўровлар катта аниқликда натижа беради.\n2019 йил охирида ўтказилган ижтимоий сўровлар натижасига кўра, АҚШдаги 70 фоиз «миллениаллар» (яъни 1985 йилдан кейин туғилганлар) сайловларда Сандерсни қўллашини айтган. 2000 йилдан кейин туғилган ёш сайловчилар орасида эса бу кўрсаткич 64 фоизни ташкил қилган.\n3 мартга белгиланган «суперсешанба»да ҳам Сандерс ғолиб бўлса, Трамп танқидлар нишонини Байдендан Берни Сандерсга қаратса керак. Биласизми, бу борада Трампда вариантлар камроқ бўлади, чунки Байден вице-президент лавозимида ишлаган, ҳукуматда фаол иш олиб борган. Сандерс эса раҳбариятда ишламаган, фақат сенаторлиги билан танилган. Байденни тролл қилиш учун Трампда имконият кўп эди, аммо Сандерс бу борада анча тоза номзод.\nСўровларда дастлаб Байденни кўпроқ қўллашаётганди, сўнгги вақтларда Сандерс барқарор одимламоқда\nНомзодларнинг оила аъзолари ҳам бундай вақтда катта саҳнага чиқади. Масалан, Байден яхши кетаётган вақтда ўғлининг Украинадаги фаолияти унга панд берди: Трамп Зелинский билан учрашиб унга Байденнинг ўғли билан боғлиқ вазиятни ўрганишни «уйга вазифа қилиб берди». АҚШдан инвестиция ва катта ёрдам пуллари кутаётган Украина ҳозир бундай сўровни қўрслик қилиб рад этадиган аҳволда эмас. Натижа эса Трамп учун яхши бўлди — Байден асосий рақобатчи бўлмай қолди.\nЁки Франция президентлик пойгасида Макронга хотини шунчаки оддий ўқитувчи (бунинг устига ўзининг биринчи ўқитувчиси) экани ҳам ёрдам берганди. Унинг рақиблари орасида кимнингдир эри, кимнингдир фарзанди қандайдир можарога аралашган бўлиб чиқиб, Макрон «намунали оила бошлиғи» сифатида бу борада муаммога учрамаганди.\nТрампга рақобат қила оладими?\nБерни Сандерс мамлакатнинг энг машҳур сиёсатчиларидан бири. У Байдендан фарқли сайлов кампаниясини рақибларини янчишга уриниш асосига тузгани йўқ. Ҳар ҳолда ҳозирча шундай. Байден оз эмас, кўп эмас нақ амалдаги президентга қарши чиқишлари билан Трампнинг асабига ўйнади ва оқибатда «украинча зарба» қабул қилиб олди. Сандерс ҳам Трампни ағдариш ҳақида гапирди (номзодларнинг кўпчилиги бу гапни таъкидламоқда), аммо Трампни қоралашни асосий ишига айлантириб олгани йўқ.\nАмерикалик сиёсатчиларнинг фикрича, Сандерс демократларнинг ягона номзодига айланиши мумкин, аммо Трампга қаршилик қилиш у учун деярли имконсиз, чунки Сандерс классик сўлчи сифатида ҳукуматни жуда кўп танқид қилган ҳолда ижтимоий ҳимояга кўп эътибор беришни хоҳлайди. Океан ортида эса «АҚШнинг буюк эканини мадҳ этмаган» номзодлар муваффақият қозониши қийин (шу ўринда Трампнинг илк марта номзодини қўйган вақтдаги шиорини эсланг: Make America great again).\nЧиндан АҚШдаги сайловларда асосий интрига 2-ўрин учун кечаётгандек. Йўқ, Трампнинг обрўси ошиб кетгани йўқ, аксинча кўпчилик америкаликларнинг ундан тоқати тоқ бўлгандек, шунчаки майдонда етарли даражада кучли рақиб кўринмаяпти.\nМасалан, демократларнинг ўзи асосий номзод борасида бир фикрга келгани йўқ. Сайлов кампанияси аввалида бир қарашда рисоладагидек номзод бўлган Жо Байден партия томонидан қўлланди ва демократлар партияси айнан «ўнг ва сўлга оғмаган» Байденни асосий номзод сифатида кўрсатмоқчидек эди, аммо сайловчилар праймеризнинг биринчи раундида қария Сандерсни маъқулроқ номзод сифатида танлади.\nСандерс — қайсар, Байден эса фақат мақсад сари интилади\nБуттижич, Сандерс, Байден ва Уоррен. Демократларнинг фаворитлари\nДемократларнинг асосий номзоди бўлиш учун курашаётган Сандерс ва Байден бир-биридан бутунлай фарқли инсонлар. Сандерс учун гўёки ўз ғояларидан олийроқ нарса йўқдек, яъни у президент бўлиш учун айнан қандайдир чиқишларга зўр бермайди. Масалан, Трамп одамларга нима ёқишини билган ҳолда кампаниясини ишлаб чиқиб, қайсидир маънода шунинг эвазига ғалаба қозонганди. Байден эса америкаликларда Россияга бўлган нафрат ошган айни дамда «олий даражадаги русофоб» эканини кўп бора исботламоқчи бўлди.\nБу қайсидир маънода «Кассандра тамғаси»даги (Чингиз Айтматовнинг машҳур романи) Оливер Ордокнинг ҳаракатларини эслатиб юборадиган популистликка ўхшайди. Сандерсда мана шу нарса йўқ, у қўпол қилиб айтганда, ўзининг сўлча ғояларига собит қоладиган қайсар қария.\nДемократлар тактик жиҳатдан кучсизми?\nСандерс олдинги сайловларда ҳам сайловчилар орасида катта обрўга эга бўлганига қарамай, демократлар партияси собиқ давлат котиби, собиқ биринчи хоним Ҳиллари Клинтонни асосий номзод сифатида танлаганди. WikiLeaks эса худди шуни кутиб тургандек Клинтоннинг махфий ёзишмаларини эълон қилиб, Трампга «яшил чироқни ёқиб берди». Агар партия Сандерсни қўллаганида, балки ҳаммаси бошқача бўлган бўларди, чунки Берни доим мустақил сиёсатчи бўлган ва Клинтондан фарқли равишда ҳеч кимга ниманидир ваъда қиладиган ваколатга эга бўлмаган.\nБу йилги сайловларда эса демократлар олдинги омадсизликдан қочиш учун Байдендан воз кечиб, Сандерсни қўллаши мумкин. Чунки ҳали праймериз бошланмай туриб Байденни «ер билан яксон қилишни бошлаган» Трамп агар у асосий рақибга айланса, қанақа «компромат» топиб қўйганини тасаввур қилаверинг.\n«Давлатимиз Эрон ва Саудия билан бир қаторда бўлишини хоҳламайман»\nБерни Сандерснинг қай даражада сўлчи эканини исботлаш учун бир иқтибосини эсласак. АҚШда мавжуд бўлган ўлим жазосига қарши бўлган Сандерс чиқишларидан бирида шундай деганди: «Мен давлатимиз ўлим жазосини қўллайдиган Хитой, Эрон ва Саудия каби мамлакатлар билан эмас, Европа демократлари билан бир қаторда бўлишини хоҳлайман».\nАҚШ Саудия Арабистони билан қанчалик қалин экани маълум гап, чунки бу мамлакат Америкадан «даҳшатли» миқдорда кўп қурол-яроғ сотиб олади. Трамп ўз президентлиги даврида Саудияга 400 миллиард долларлик қурол-яроғ сотилганини кўп марта мақтанган. АҚШнинг Хитойдан ташқи қарзи ҳам бошни айлантирадиган даражада катта. Мана шуларни билган ҳолда Сандерс президентлик кампанияси вақтида бу иқтисодий державаларни ўта хотиржамлик билан бемаза мамлакатлар қаторига қўшди. Сандерс Америка, Америка, деб ҳайбаракаллачилик қилмаслик баробарида мамлакат манфаатини, шаънини ҳар қандай миллиардлардан устун қўя олади. Бу Рональд Рейганни эслатмаяптими?..\nНомзод қачон танланади?\nАҚШда сайловчилар вакилларга овоз бериши, вакиллар эса ўзини қўллаганлар номидан президентни сайлаши юқорида айтиб ўтилди. 2020 йилнинг 16 июнь куни демократларда вакиллар танлаш жараёни якунланади, яъни праймериз ўз ниҳоясига етади.\nДарвоқе, 3 мартга белгиланган «суперсешанба»да ҳам жуда кўп нарса ойдинлашади. Шу ўринда, бу термин ҳақида икки оғиз: АҚШда президент сайловлари ноябрда ўтказилади. Сайловгача бўлган праймериз эса февралда бошланади. Одатда февралнинг сўнгги сешанбасида 15та, баъзан 20та штатда бир вақтнинг ўзида праймериз ўтказилади.\n«Суперсешанба»ни ютганлар пойгада катта устунликка эга бўлади. Бу йил «суперсешанба» март ойининг дастлабки сешанбасига тўғри келмоқда. Демак, 16 июнда вакиллар танлаш якунлангач, 13-16 июль кунлари Милуоки штатида ўтказиладиган партия йиғилишида демократлар партиянинг асосий номзодини танлаб олади. Президентлик сайловлари эса 3 ноябрда бўлиб ўтади, бу АҚШ тарихидаги 59-президентлик сайлови бўлади.\nДемак, шунақа гаплар. Барчангизга 3 мартдаги «суперсешанба»ни ўтказиб юбормасликни тавсия қиламиз. Умуман, АҚШ президентлик сайловларини кузатиш одамга завқ бағишлайди. Чунки бу ажойиб давлат айнан демократик сайловлар, соф сайлов рақобати эвазига бугун дунёнинг энг қудратли давлати бўлиб қолади. Айнан шу сабаб «кеча пайдо бўлган» Америка кўҳна Европа ва минг йиллик анъаналарга эга шарқ давлатларини ортда қолдириб, дунёнинг иқтисодий марказига айланди. 4 ноябрда ана шу ажойиб мамлакат янги президент билан уйғониши мумкин. Нима деб ўйлайсиз, Трампни енгишнинг имкони бормикин?..


Ўзбекистонда жума намозлари вақтинча ўқилмайди - Усмонхон Алимов мусулмонларга мурожаат қилди\nЎзбекистон мусулмонлари идораси Усмонхон Алимов «Ўзбекистон 24» телеканали эфирида диний маросимларни ўтказиш тартиби ҳақида баёнот берди.\nУ Ўзбекистон мусулмонлари идораси Уламолар Кенгаши коронавирус тарқалишининг олдини олиш юзасидан юртимиздаги мусулмонларга мурожаат ва чақириғини ўқиб эшиттирди.\n«Мамлакатда эпидемиологик вазият барқарорлашгунгача жума намозлари ўрнига уйда пешин намозини ўқисинлар. Шунингдек, беш вақт намозларни ҳам уйда адо этсинлар.\nМўъмин-мусулмонлар имкон қадар касаллик тарқалишининг олдини олишга ўз ҳиссаларини қўшсинлар.\nБундай вазиятларда озиқ-овқат, дори-дармон ва бошқа зарур воситаларнинг нархини ошириш, сунъий равишда тақчилликни юзага келтириш ҳамда аҳоли ўртасида турли ваҳимали хабарларни тарқатиш шаръан ҳаромдир», деган Ўзбекистон Мусулмонлар идораси раиси, муфтий Усмонхон Алимов «Ўзбекистон 24» телеканали эфирида.\nҚайд этилишича, ушбу фатво вирус аниқланган мусулмон мамлакатлар ҳамда бошқа ўлкалардаги йирик исломий ташкилотлар ва уламоларнинг ушбу масаладаги фатво ҳамда хулосаларини ҳисобга олган ҳолда қабул қилинган.\n«Азиз юртдошлар, муҳтарам мўъмин-мусулмонлар. Бу ҳолат вақтинчалик бўлиб, эпидемиологик ҳолат барқарорлашганидан сўнг жамоат бўлиб ибодатларни давом эттирамиз, иншааллоҳ», деган муфтий.\n15 март куни бош вазир Абдулла Арипов иштирокида ўтказилган матбуот анжуманида ҳукумат мамлакатдаги барча диний идораларга диний маросимларни ўтказишни вақтинча чеклаш бўйича мурожаат билан чиққани, жума намозлари тўхтатилиши мумкинлиги хабар қилинганди.\nРамазон ойида онлайн хатми Қуръонлар йўлга қўйилади – Мусулмонлар идораси


Жарыстыӊ улыўма нәтийжеси бойынша республикамыз ескекшилери 2 алтын, 9 гүмис ҳәм 23 қола — жәми 34 медальды қолға киргизип, жыл басынан берги медаллар санын 132 (39 алтын, 27 гүмис ҳәм 66 қола) ге жеткерди.\nӘлбетте, пүткил елимизде өзиниӊ ылайықлы орнына ийе болған қарақалпақ ескек есиў мектеби ўәкиллериниӊ тек еки алтын медальды ғана қолға киргизиўин жоқары нәтийже деп болмайды. Буныӊ себебин билиў мақсетинде Қарақалпақстан Ескек есиў федерациясыныӊ атқарыўшы директоры Әбдиқәдир Қаиповқа жолыққанымызда ол төмендегилерди айтты...\n— Ескекшилеримиздиӊ тийкарғы шынығыў өткеретуғын орны «Дослық» (бурынғы «Қызкеткен») каналы болып табылады. Ҳәзирги ўақытта каналда реконструкция жумысларыныӊ алып барылыўына байланыслы спортшыларымыз тийкарынан улыўма физикалық таярлықлар менен шекленип қалмақта. Сайланды командамыздыӊ барлық ағзаларын арнаўлы таярлықтан өткериў имканияты болмады. Ҳақыйқатын айтатуғын болсақ, спортшыларымыздан бул нәтийжени де күткен жоқ едик. Каналдағы реконструкция жумыслары жуўмақланып, мектебимиздиӊ шынығыў базасы жақсыланса, ескек есиў спорты өзиниӊ бурынғы абырайын қайта тиклейди деп ойлаймыз...\nСамарқандтағы беллесиўлерге спортшыларымызды тренерлерден Н.Байлепесов, М.Мәмбетназаров, Б.Дәўлетияров, Б.Ильясов, С.Сейдалиев, Ж.Қожақова, С.Байлепесов ҳәм А.Исламовлар таярлады.


26 февраль, 2021, 05:05\nУларнинг мақсади жиддий...\nБеларусь футболи ўзбекистонлик ишқибозларга ҳам қадрдон бўлиб қолди. Ўтган йили “Энергетик-БГУ” ва “Шахтёр” жамоаларида муваффақиятли ўйнаган Жасур Яхшибоев Беларусь чемпиони ва мусобақанинг энг фойдали ўйинчиси бўлди. Бу йилдан Жасур Польша чемпионати пешқадами “Легия” сафида ўйнайди.\n“Энергетик-БГУ”да етакчилик қобилиятини намойиш қилган Шаҳбоз Умаров мамлакатнинг энг қудратли клуби – БАТЭ сафига кўчиб ўтди. Унинг янги жамоадаги вазифаси клубни тарк этган жамоа юлдузи Игорь Стасевич ўрнига БАТЭ футболчиларига етакчилик қилишдир.\nШунингдек, “Энергетик-БГУ”да ижара асосида тўп тепган “Пахтакор” ўйинчиси Ҳумоюнмирзо Иминов легионер сифатида тажриба тўплагани ҳам унинг фойдаси бўлди.\nЯнги мавсумда ҳозирча Беларусь чемпионатида икки футболчимизга мухлислик қиламиз. Шаҳбоз БАТЭни чемпион қилиш учун курашса, “Шахтёр”да Жасур Яхшибоев ўрни ва рақамини олган ёш ҳужумчи Шаҳзод Убайдуллаев жамоанинг чемпионлик унвонини муносиб ҳимоя қилишида ёрдам бериши керак.\nХуллас, Беларуснинг икки қудратли клубида икки ҳамюртимиз ўзаро рақобатлашади. Баҳс қизиқ бўлса керак.\nҲар икки жамоа мавсумга жиддий тайёрланиш мақсадида хорижда ўқув машғулот йиғинини ташкил эди. Шаҳзод ҳам, Шаҳбоз ҳам янги жамоадошлари билан анча тер тўкди, мураббийлар уларнинг имкониятини ўрганди.\nТуркиянинг Белек шаҳрида йиғин ўтаган БАТЭ олтита назорат учрашувида майдонга тушди. Борисовликлар “Текстильшик”ни 1:0 ҳисобида енгди. “Уфа”, “Ноа” ва “Лиепаей” билан бўлган ўйинлар бир хил – 1:1 ҳисоби билан якунланди. “Динамо Киев” БАТЭни 5:2 ҳисобида енгган бўлса, “Диле” жамоаси жавобсиз иккита гол урди.\nБиз учун аҳамиятлиси, Шаҳбоз Умаров жарима зарбасидан “Динамо Киев” дарвозасига супергол урди. Ёдингизда бўлса, ўтган йили ёзда футболчимиз БАТЭ дарвозасига узоқ масофадаги жарима зарбасидан тўп киритганидан кейин борисовликлар уни ўз таркибига қўшиб олишга қарор қилганди.\nБелекдаги ўйинларда Антон Сарока тўртта, Дмитрий Бессмертний ҳам битта гол киритди. Сароканинг бир голига Шаҳбоз пас берганди.\nМавсумга “Шахтёр” сафида тайёргарлик кўраётган 22 ёшли Шаҳзод Убайдуллаев Бирлашган Араб Амирликларида ташкил қилинган йиғинда қатнашди. Солигорскликларнинг янги ҳужумчиси гол уриш борасида Жасур Яхшибоевдан қолишмаслигини кўрсатмоқда.\nЙиғинда Убайдуллаев жамоасининг энг яхши тўпурари бўлди. У беллашувлар давомида рақиблар дарвозасини тўрт маротаба ишғол қилди.\nШаҳзод Убайдуллаев янги жамоасининг Бирлашган Араб Амирликларидаги ўртоқлик учрашувларида фаол қатнашди. Унинг голлари “Шахтёр”га Арманистоннинг “Пюник” клубидан 3:2, Россиянинг “Родина” жамоаси устидан 1:0 ҳисобида ғалаба келтирди. Шунингдек, ҳужумчимиз Бирлашган Араб Амирликлари вакили – “Лива” ва Дубай Сити” жамоалари дарвозасини ишғол қилиб, солигорскликларнинг мос равишда 4:0 ва 7:0 ҳисобидаги ғалабаларини таъминлади.\n“Шахтёр”нинг ўйинларини таҳлил қилган мутахассислар Шаҳзоднинг рақиб майдончаси ичида ўзига ишонч билан ўйнаётгани ва жарима зарбаларидан унумли фойдаланиш қобилиятига эга эканини алоҳида таъкидламоқда.\nБеларуслар Убайдуллаевни ҳам Умаров ва Яхшибоевни бу мамлакатга олиб келган агентлар тавсия қилгани сабабли унга катта ишонч билдирмоқда. Шундай бўлса-да, Шаҳзод мавсумолди йиғинларида асосий таркибга киришдаги рақобатчилари – украиналик Роман Дебелко, албаниялик Валон Аҳмадий ва нигериялик Эзе Океухидан устунлигини кўрсата олди.\nХуллас, 2021 йилги мавсумда ҳам Беларусь чемпионати олий лигасини синчковлик билан кузатамиз. Чемпионлик учун курашадиган “Шахтёр” ва БАТЭ легионерларимизнинг келажакда янада кучли чемпионатлар ва клубларга ўтишида ўзига хос трамплин бўлишига умид қиламиз.


Тошкент фотосуратлар уйида таниқли ижодкор Ренате Графнинг фотосуратлар кўргазмаси очилди\nТОШКЕНТ, 15 март. /“Дунё” АА/. Бугун Тошкент фотосуратлар уйида франко-австриялик ижодкор Ренате Графнинг “Ипак йўли бўйлаб замонлар оша 1993 йилги фотосаёҳат кундалиги” номли кўргазмасининг очилиш маросими бўлиб ўтди, деб хабар бермоқда “Дунё” АА мухбири. Кўргазма очилишида Ўзбекистон Бадиий академияси, Франция элчихонаси ва қатор ташкилотлар вакиллари иштирок этди.\n“Тадбир Ўзбекистон мустақиллигининг 30 йиллигига бағишланди. Келаси йил мазкур фотосуратлар Францияда ҳам намойиш қилинади. Негаки, турли маданиятларни уйғунлаштирган санъат асарлари икки мамлакат ўртасидаги маданий ҳамкорликнинг ривожига улкан ҳисса қўшади,”- дея таъкидлади Франция элчихонаси вакили Брис Рокфей.\nКўргазмада Ренате Графнинг 1993 йилдан буён қилган ижодий саёҳатлари давомида яратилган 100 дан ортиқ ноёб фотосурат ва 10 га яқин фотокитоб намойиш қилинмоқда.\n“Буюк ипак йўли бўйлаб - Франция, Марказий Осиё мамлакатлари, Покистон ва Хитойга қўлимда фотоаппарат билан саёҳат қилдим ва турли маданият, урф-одат ҳамда беназир табиат манзараларига гувоҳ бўлдим. Бугун намойиш этилаётган суратлар эса саёҳатим маҳсули ҳисобланади,”- деди кўргазма муаллифи.\nИжодкорнинг эътибор марказида, асосан, учта мавзу батафсил ёритилган. Уларни Ўзбекистоннинг меъморий обидалари симфонияси ва Сиандан то Такламакан чўлларигача бўлган табиат мўъжизалари, муқаддас маросимлар антологияси, глобал исиш туфайли Сибирь музликларининг эриши ташкил қилган.\nКўргазма намойиши Ўзбекистон Бадиий академияси, Маданият вазирлиги ҳузуридаги маданият ва санъатни ривожлантириш жамғармаси ва қатор ҳамкор ташкилотлар кўмагида ташкил этилди.\nФотокўргазма жорий йил 15 мартдан 15 апрелгача давом этади.\nЎзбекистонлик талабалар Халқаро тeатр са...\nРоссия Федерацияси Маданият вазирлиги кўмагида МДҲга аъзо давлатларнинг гуманитар ҳамкорли...\nАлишер Навоий номидаги Ўзбекистон давлат...\nТурСтат» агентлиги томонидан томошабинлар орасида машҳурлик, сайтларининг фаолияти ва ижти...\n“Дўст билан обод уйинг” – “Хонаат бо дўст обод” китоби тақдимотига бағишланган маданий-маъ...


«Қамчиқ» довонидаги машҳур «Бургут» масканини бузиш кимга керак бўлиб қолди? – КУН УЗ\nГлавная / Сиёсат / «Қамчиқ» довонидаги машҳур «Бургут» масканини бузиш кимга керак бўлиб қолди?\nanvarj63 3 weeks ago\tСиёсат Comments Off on «Қамчиқ» довонидаги машҳур «Бургут» масканини бузиш кимга керак бўлиб қолди? 29 Показы\nВодий вилоятларини пойтахт ҳамда республиканинг бошқа ҳудудлари билан боғлаб турувчи ягона йўл – Қамчиқ довонида йўловчилар тўхтаб, тин олиб, атрофни томоша қиладиган хушманзара жой бор. Бу ўша, «Тошкент – Ўш» автойўлининг 233-километридаги, йўловчилар «Бургут» дея атайдиган, «Бир зумда» кафеси ва санитар-гигиеник пункти мавжуд кўпчиликка таниш маскан.\nМақола ва видеолавҳамиз қаҳрамони Амонжон Маткомилов Поп туман ҳокими қарорларига ишонганидан мазкур жойга катта миқдорда маблағ сарфлаб обод қилишни бошлаган. Энди эса туман ҳокимининг ўз қарорларига тескари қарорлар қабул қилгани оқибатида юзага келган оғир вазиятдан боши қотган тадбиркор Kun.uz сайтига мурожаат қилди.\nАрзнома ортидан Поп тумани ва Қамчиқ довонида бўлдик.\n«Қурилишни ҳоким қарори ва барча мутасадди ташкилотлардан олинган ҳужжатларга асосан бошлаганман»\n2010 йили Амонжон Маткомилов Қамчиқ довонининг ўша пайтда биров эътибор бермаган 233-километридаги ташландиқ ҳудудда туман ҳокимининг қарорига асосан «Наманган телеком»нинг вақтинчалик сўзлашув масканини очади.\nТуризмга бўлган эътиборнинг кучайиши ва йўловчиларнинг талабларидан келиб чиқиб, енгил конструкцияли санитар-гигиеник пункти ва «Бир зумда» кафеси қурилишни режа қилган тадбиркорга 2016 йили туман ҳокимлиги 1803-сонли қарор билан 48 м.кв. жойни 5 йил муддатга беради.\nШунингдек, Поп туман ҳокимлиги 2018 йил 10 декабр куни тадбиркорга 2425-сонли қарор билан санитар-гигиеник пункти (замонавий ҳожатхона) ва «Бир зумда» кафеси қуриш учун 200 м.кв. ер майдонини доимий фойдаланиш учун ажратиб берган.\nҲоким қарорини қўлига олган А.Маткомилов замонавий лойиҳа асосида маъсул ташкилотлар – Поп туман архитектура ва қурилиш бўлими, туман ДСЭНМ, туман ЁХБ, вилоят атроф-муҳитни муҳофаза қилиш бошқармаси, «Қамчиқ автойўл» корхонаси, Қамчиқ махсус қидирув-қутқарув бошқармаси, Наманган вилояти ИИБ ЙҲХБ билан келишилганлик ҳақидаги ва бошқа барча ҳужжатларни расмийлаштиргач, кўнгилни тўқ қилиб қурилишни бошлаган.\n«Мен бу жойда 2010 йилдан бери тадбиркорлик фаолияти билан шуғулланаман. «Наманган телеком»нинг контейнер типидаги сўзлашув пунктини барпо қилиш лойиҳаси бўйича агент сифатида иш бошлаганман. Йўловчиларнинг сифатли сервис хизматини кўрсатишга муҳтожлигини ҳис қилган ҳолда, сўзлашув пункти ёнига қўшимча равишда замонавий ҳожатхона, «Бир зумда» кафеси ва дўкон қуришни мақсад қилиб, туман ҳокимига 2011 йилда муддатли қарор чиқариб бериши учун ариза билан мурожаат қилганман.\nАриза бўйича ишчи гуруҳ ўрганиб, 2011 йил декабрь ойида туман ҳокими 5 йил муддатга вақтинчалик фойдаланиш учун қарор чиқариб берди. Муддат тугагандан сўнг, 2016 йили ҳокимиятга муддатли қароримни узайтириб бериш тўғрисида ариза билан мурожаат қилдим. Фаолиятни давом эттириш учун яна қарор чиқариб берди.\nОрадан икки йил ўтгандан сўнг, 2018 йили қарорни доимийлаштириш тўғрисида туман архитектураси, қурилиш бўлимига таклиф берганимдан кейин таклифимни маъқуллашиб, 2018 йил 10 декабрда қарорни доимийлаштириб беришган.\n2018 йил бу йўлда қурилиш ишлари бошланди. Туман ҳокимининг қурилиш масалалари бўйича ўринбосари ва туман архитектори «Қамчиқ автойўл» томонидан муаммо бўлаётганини, автойўл мутасаддиларидан техник хулоса олиб беришимни айтишди. Бу йўл стратегик аҳамиятга эга автомагистрал йўл бўлганлиги сабабли, Қамчиқ довонидаги мутасаддилардан техник хулоса ва шартлар олишга тўғри келди.\nТуман ҳокими ўринбосари ва архитекторнинг юборган сўровномасига асосан барча ҳужжатларни тайёрлаб бердим. «Қамчиқ автойўл» ихтисослаштирилган йўллардан фойдаланиш унитар корхонаси, «Қор кўчиш станцияси», Фавқулодда вазиятлар вазирлигига қарашли қидирув-қутқарув бўлими ва Наманган ИИБ ЙҲХБ тегишли далолатномаларни расмийлаштириб, лойиҳага жавоб берадиган қандай ҳужжат талаб қилинган бўлса, барчасини олдим. Ҳужжатларнинг ҳаммасини тўплаганим учун кўнгил тўқ эди. Туман ҳокими қурилиш учун қарор чиқариб берди», – дейди Амонжон Маткомилов.\nДовонда қурилиш қилиш осон эмас\nТадбиркор ҳужжатлари мукаммал бўлганидан кейин маблағ сарфлаб, қурилиш ишларини олиб борди. Довонда қурилиш қилиш осон бўлмади. Техника жалб қилиб, жарликларни тўлдирди. 1,5 км масофадан электр энергиясини тортиб келиш учун Поп туман электр тармоқлари корхонасидан рухсатнома олиб, бетон симёғочлар ўрнатди. Йўловчилар фойдаланиши, ҳожатхона ва дарахтларни кўкартириш ва ободонлаштириш учун 3 км масофадан тоза ичимлик суви тортиб келди. Машиналар бемалол тўхташи ва кириши учун тўхташ жойи барпо қилди.\nҚурилиш ишларини амалга ошириш учун 400 млн сўм миқдорида пул сарфлади.\nАйни пайтда А.Маткомиловнинг мазкур бино ва иншоотларга эгалик ҳуқуқини берувчи кадастр ва бошқа барча ҳужжатлари мавжуд.\nТадбиркор барча ишлари амалга ошиб, энди хурсандчилик қиладиган пайтда муаммоли масалага дуч келди.\n«Ҳоким томонидан чиқарилган қарор бир марта бекор бўлди. Сабаби, «Қамчиқ автойўл» корхонаси техник шарт олишимга қарамай, қарорни бекор қилдириш бўйича ҳокимиятга ариза билан чиқди. Қарор бекор бўлганидан сўнг, Президент порталига мурожаат билан чиқдим. Портал мурожаатимни вилоят прокуратурасига йўналтирди.\nНаманган вилоят прокуратураси туман ҳокимига қарорни ўрганиб чиқиш бўйича хат чиқарган. Ҳокимлик «Қамчиқ автойўл»нинг янги техник ҳулосасини олиб келишимни, шунда қарорни янгилаб тиклаб беришини айтишди.\nЯнги хулосасини олиб борганимдан сўнг, туман ҳокимлиги 2019 йил 18 декабрь кунги 4966-сонли қарор билан ер майдонини доимий фойдаланишга янгитдан тиклаб беришди.\nАфсуски, орадан ҳеч қанча ўтмай, «Қамчиқ автойўл» туман прокуратурасига яна мурожаат қилди. Поп туман прокуратураси «ер бириктириб бериш тўғрисидаги қарорни мувофиқлаштириш зарур», деган масала билан туман ҳокимлигига хат йўналтирса, туман ҳокимлиги қарорни яна бекор қилиб, Чуст тумани фуқаролик судига иншоотларимни ўз ҳисобимдан буздириш тўғрисида мурожаат қилибди.\nБошим қотган. Қайси ҳужжатга ишониб иш қилиш кераклигини билмай қолдим. Ахир президентимиз: «Тадбиркорга йўл очиб беринглар», деяпти», – дейди у.\nТадбиркор 2019 йил туман ҳокимининг қарори қайта тиклангандан сўнг, қарорни мустаҳкамлаш мақсадида ва мутасадди ташкилотларининг берган техник хулосаларини мустаҳкамлаш мақсадида далолатнома тузиб беришларини сўрайди.\n«Қамчиқ» қидирув-қутқарув бошқармаси ўринбосари Бахтиёр Шайқулов, «Қамчиқ автойўл» УК директори ўринбосари Ғайратжон Ҳусанов, Қамчиқ довони йўл ҳаракати хавфсизлиги бошлиғи Зоҳиджон Турсуновлар билан биргаликда ишчи гуруҳ шакллантирилган ҳолда, далолатнома тузилди. Далолатномада маълум техник шартларни бажариб шу ердаги фаолиятимиз давом эттирилиши расмийлаштирилган. «Мана, энди ҳужжатларим янада мустаҳкам бўлди», деб ўйлаган эдим.\n2020 йил карантин даврида ҳокимият ўз қарорини бекор қилишга яна урина бошлади. Ишчи гуруҳ мени ҳеч қандай огоҳлантирмай, тушунтириш ишлари олиб бормай туриб, бир-бири билан келишган ҳолда туман ҳокимининг қарорини бекор қилиб юборди.\nАйни пайтда Поп туман ҳокимлиги менинг хусусий мулкларимни буздириш бўйича судга даъво аризаси киритган. Ҳокимият юристи ҳар қандай муддаомни Чуст тумани фуқаролик судига бориб гапиришимни таъкидлади», – дейди тадбиркор.\nМасалага ойдинлик киритиш мақсадида Поп туман ҳокимлигида бўлдик. Бизга ҳокимлик ҳуқуқшуноси Элмурод Турдалиев, туман қурилиш бўлими бошлиғи Сарварбек Рўзиматовлар қуйидагича изоҳ беришди.\nФото: Поп тумани ҳокимлиги\n«Шу масала бўйича Амонжон Маткомилов билан туман ҳокимлигида жуда кўп бора суҳбатлашдик. 2016 йили туман ҳокимининг қарори билан вақтинча фойдаланиши учун Қамчиқ автомобил йўлининг 233-км оралиғида 48 метр квадрат ер майдони «Бир зумда» кафе шохобчаси учун ажратиб берилган. 2018 йил 10 декабрда туман ҳокими томонидан 2425-сонли қарори чиқди. Унинг мазмуни тадбиркор томонидан қурилган «Бир зумда» кафе ёнига қўшимча равишда гигиеник пункт қуриш учун ер майдони ажратганмиз.\nҚарор чиққандан сўнг, 2019 йили «Қамчиқ автойўл» бизга хат билан мурожаат қилди. Хатда биз чиқарган қарорга асосан тадбиркор томонидан қурилган объектлар енгил конструкция кўринишида эмас, балки капитал қурилишида бўлгани, оқибатда транспортлар қатновида тирбандликлар пайдо бўлаётгани айтилиб, туман ҳокимининг қарорини қайта кўриб чиқиш билан унга ҳуқуқий баҳо бериш бўйича бизга мурожаат қилинган.\nУшбу хатга асосан, туман ҳокимининг 2016 йилги 1803- ва 2425-сонли қарорларини бекор қилиш ҳақида қарор қабул қилганмиз.\nОрадан вақт ўтиб, 2019 йил якунида «Қамчиқ автойўл» корхонаси яна мурожаат билан чиқди. Мазмуни – гўёки тадбиркор томонидан қурилган объект қонуний эканлиги, «Қамчиқ автойўл» талабига мос равишда қурилгани, мавжуд муаммолар бартараф этилгани, агарда туман ҳокими қарори тикланса, ҳеч қандай қонун бузилиши бўлмаслиги айтилган эди. Яна қарорларни ўз кучига тиклаш ҳақида туман ҳокимининг қарорини қабул қилганмиз.\nЭлмурод Турдалиев – Поп тумани ҳокимлиги ҳуқуқшуноси\nҚарор қабул қилганимиздан сўнг, Маткомилов Амонжонга қўшимча равишда бириктириб берилган ерни 2018 йил октябрь ойида туман прокуратураси томонидан ҳам гўёки биз аукционда беришимиз керак бўлган, лекин аукцион ўтказмасдан тадбиркорга 6 сотих ер майдони бириктириб берганлигимиз қонун талабларига зид равишда бўлганлиги сабабли кўрсатма хати келган.\nБундан ташқари, «Қамчиқ автойўл» корхонасидан яна муаммолар келиб чиққанлиги ва қарорларни бекор қилиш кераклиги тўғрисида хат келган. Ички ишлар бошқармаси томонидан ҳам транспорт ҳаракатларига халақит бериб турганлиги ва кўнгилсиз ҳодисалар содир бўлиш ҳолатларига сабаб бўлаётганлиги ҳақида фотолавҳалар билан мурожаат қилган.\nТуман ҳокими 2020 йил 30 апрелда 383-қарор билан дастлабки барча қарорларни бекор қилиши ҳақида қарор қабул қилди. Муаммони охиригача ечиш, қурилган биноларни буздириш мақсадида фуқаролик ишлари бўйича Чуст туманлараро судига даъво аризаси киритдик.\nТадбиркор Маткомилов Комилжон эътироз билдирди. «Қамчиқ автойўл» берган ижобий ҳулосаларини ва лойиҳаларини кўрсатиб қонуний қурилганини ва бузишдан норози эканлигини билдирди. Тадбиркор билан суҳбатлашганимда, барча кўрсатмаларимни бердим. Суд жараёнида ўзини оқловчи барча хужжатлари билан қатнашиб, ўз фикр-мулоҳазаларини билдиришини ва бу муаммонинг охирги қарорига суд қарори билан ҳал этилишини тушунтирдим. Шундан сўнг, Маткомилов Комилжон туман ҳокимининг қарорини ҳақиқий эмас деб топиш учун маъмурий судга мурожаат қилганини айтди. Ҳозир судга тайёргарлик кўряпмиз.\nТадбиркорга ер бериб, қуриб битказганидан сўнг, «Бўшатиб қўй» дейишимиз нотўғри. У даражага ҳам борилгани йўқ. Фақат қонунга мувофиқлаштирмоқчимиз.\nЎз ҳисобидан бузиб кетилсин деганмиз. Чунки қурилиш объектини шу жойга қурасан дейилган бўлса, техник шартларни олган. Бизнинг талабимиз, техник шартлари асосида қурилганида, «Қамчиқ автойўл» ва ички ишлар бошқармасининг эътирозига сабабчи бўлмаган бўлар эди. Оқибатда, туман ҳокимининг қарорлари бекор бўлмаган бўларди, деб ўйлардим.\nСуд тизимида ҳам шундай ҳолатлар бўлади. Тарафлар ўзини оқловчи, ўзини важини ва асосий хужжатларини тақдим қилади. Судда мутахассислар иштирок этади. Масала суд жараёнида кўриб чиқилса, ички ишлар бошқармасидан ва «Қамчиқ автойўл»дан мутахассис вакиллар иштирок этса, суд жойига бориб ўтказилса, мутахассислар кўриб, автомобилларнинг тўхташ жойини, фуқароларимизни чиқиб-тушиш жойлари ва бошқа ҳолатларни суд даврида бартараф қила олсак, бу низо суд тартибида суд давомида ҳал бўлади.\nҲақиқатда хусусий мулк дахлсиз. Эътибор бериб қарасак, тадбиркорларни қўллаб-қувватлаш керак. А.Маткомиловнинг кадастр ҳужжатлари бор. Тадбиркорга етказилган зарарни айбдор шахслардан ундириш мақсадида судга мурожаат қилиш ҳуқуқи бор», – дейди Поп туман ҳокимлиги ҳуқуқшуноси Элмурод Турдалиев.\n«Бу бинолар архитектура лойиҳалари асосида қурилган. Лойиҳа қилинишидан олдин ташкилотлардан хулоса олингандан кейин лойиҳалаштирилган. Ҳаммаси лойиҳага асосан қурилган. Бузилишига сабабни келтирадиган бўлсам, суд натижасига кўра айтиш мумкин. «Бузилади» дегани ҳали хулоса эмас. Ҳамма ечим суд жараёнида бўлади.\nСудда «Қамчиқ автойўл», ички ишлар бошқармаси ва ҳокимиятдан мутахассислар жалб қилинади. Барча ҳужжатлар кўриб чиқилади. Қурилиш бўлган жойга чиқиб, сайёр судда кўриб чиқиш мумкин.\nСарварбек Рўзиматов – Поп тумани ҳокимлиги қурилиш бўлими бошлиғи\nХусусий мулк бўлгани ва кадастр хужжатлари борлигини кўриб чиқиб ўрганганмиз. Қамчиқ довони ва ички ишлар бошқармасининг ижобий хулосаси берилгандан кейин чизмалари чизилган ва қарор қабул қилинган», – дейди Поп тумани ҳокимлиги қурилиш бўлими бошлиғи Сарварбек Рўзиматов.\nТуман ҳокими қарорига ишониш керакми ёки йўқ?\nТадбиркор Амонжон Маткомилов туман ҳокимининг қарори, барча мутасадди ва масъул ташкилотлар томонидан берилган рухсатномаларга асосан иш кўриб биноларни қурди ва иш олиб бормоқда. Бироқ Поп тумани ҳокимининг иншоотларини бузиш ҳақидаги навбатдаги қарори уни қийин ҳолатда қолдирди.\nЎтган йили тадбиркорнинг Президент порталига ёзган хатидан сўнг, президент админстрациясидан Наманган вилоят прокуратурасига хат келган ва ундаги саволларга кўра, тадбиркор ҳуқуқи тикланган эди.\nМақоламиз сўнгида ўша хатдаги саволларни яна кўтарамиз: «Наҳотки туман ҳокимлиги ўз қарорларни бугун чиқариб, эртага бекор қилаверса? Қарорни бекор қилиш охирги чора эдими, ундан бошқа муқобил ечим мавжуд эмасми? Мурожаат этувчининг кучда бўлган ҳоким қарорига асосан сарфлаган маблағларини ким қоплайди?»\nҚурилиш бўлими бошлиғи, бинолар барча масъул ташкилотлар томонидан рухсатнома олингач чизмаларга асосан қонуний тарзда қурилганини айтмоқда.\nБалки, А.Маткомиловнинг Қамчиқ довонида бизнес учун энг қулай бўлган жойлардан бири бўлган ҳудуди кимгадир керак бўлиб қолгандир?\n«Энг қизиғи шундаки, мутасадди раҳбарларнинг ишончли одамлари менга қўнғироқ қилиб, мен бизнес қилаётган жойга уларда ҳам қарор борлигини айтишди. Хулосага келдимки, ўша мутасадди раҳбарларнинг қайси бирига, қариндошига менинг жойим керак бўлиб қоляпти.\nПрезидентимиз Шавкат Мирзиёевнинг тадбиркорларга қулайликлар яратиш, шароитлар қилиб бериш, уларни қўллаб-қувватлаш керак, деган сўзларини кўп эшитяпмиз. Барча ҳужжатларга эга бўлиб ва президентимизнинг гапларидан руҳланиб иш бошласам, ҳокимнинг ўз қароридан қайтиши билан шунча қилинган ишларим йўқ бўлиб кетаверадими?\nКимдан ёрдам сўраймиз, кимга мурожаат қиламиз? Ёки бу бизнес жойим кимгадир керак бўлиб қолдими? Яна билмадим…» – дейди тадбиркор.\nМақола эълон қилинганидан сўнг Поп туман ҳокимлиги масалани яна бир атрофлича ўрганиб чиқади, деган умиддамиз.\nШу ўринда эслатиб ўтамиз, 2019 йил 5 январдаги президент фармони билан 2019–2025 йилларда Ўзбекистон Республикасида туризм соҳасини ривожлантириш Концепцияси тасдиқланган. Унга асосан, замонавий халқаро стандартларни ҳисобга олган ҳолда кўча инфратузилмасини (шу жумладан санитар-гигиеник шохобчалар) яратиш Концепциянинг бош мақсадлардан бири қилиб белгилаб олинган.\nШунингдек, мазкур фармонга мувофиқ, вилоят ҳокимлари ва Туризмни ривожлантириш давлат қўмитасига давлат-хусусий шериклик шартлари асосида республиканинг ҳар бир ҳудудидаги сайёҳлар кўп ташриф буюрадиган жойлар ва сайёҳлик маршрутларида камида 50тадан санитария-гигиена шохобчаларини ташкил этиш вазифаси юклатилган.\nБундан ташқари, фармонга мувофиқ, маҳаллий ҳокимликлар ва тегишли вазирлик ва давлат қўмиталарига туристик намойиш объектларини боғловчи автомобиль йўлларининг ҳолатини яхшилаш, ҳар 50 км масофада санитария-гигиена шохобчалари ва бошқаларни ташкил қилиши керак.\nДемак, бундан ҳулоса қиладиган бўлсак, давлат раҳбари қабул қилган ҳужжатнинг амалда ижро этилиши учун Поп туман ҳокимлиги ва бошқа мутасадди идоралар кўрсатаётган фаол қаршилик фақатгина тадбиркор Маткомиловнинг эмас, балки вилоят ҳокими Хайрулла Бозоров ва Туризмни ривожлантириш давлат қўмитаси раиси Азиз Абдухакимовнинг ҳам муаммоси, десак хато қилмаган бўламиз.\nПред. Туркияда коронавирус аниқланган туристларга нисбатан қандай йўл тутилиши маълум қилинди\nСледующая Ҳазорасплик фермер ердан маҳрум қилинди, у мутасадди ташкилотлар ишидаги чалкашликлардан шикоят қилмоқда


07.04.2020 16:16 0 3362\nДавлат солиқ қўмитаси томонидан янги ҳужжат лойиҳаси жамоатчилик муҳокамаси учун жойлаштирилди. Ушбу лойиҳага таниқли блогерлар ўз муносабатларини билдиришга улгуришди.\n«Davletovuz» канали муаллифи шундай ёзмоқда:\n«Лойиҳага кўра, агар келажакда ушбу ҳужжат кучга кирса, тижорат банклари томонидан солиқ органларига бир ой давомида жисмоний шахсларнинг барча банк карталарига келиб тушган пул маблағлари айланмаси 30 млн.сўмдан (шу жумладан, чет эл валютаси миллий валюта эквивалентида бўлган тақдирда) ва транзакциялар сони 10 тадан ошган P2P (картадан-картага) операциялари тўғрисидаги ахборотларни тақдим этиши керак бўлади.\nБу уюшолмайдиган, ўз манфаатларини ҳимоя қила олмайдиган ҳамда илгари суролмайдиган (лобби) қатлам учун катта зарба бўлади. Тўғри, ҳамма солиқ тўлаши керак, бу қонунларимизнинг асоси. Лекин бу ҳужжат лойиҳаси доирасига тушадиганларни ўз-ўзидан ҳуркитиб юборади, картадаги транзакцияларини кескин камайтиришга олиб келади. Ўтган йилги ҳисоб-китобларга кўра, мамлакатимизда «яширин иқтисодиёт»нинг улуши ялпи ички маҳсулотга нисбатан 40-50 фоиз атрофида. Бунга асосий сабаб сифатида солиқлар, йиғимлар ва тўловлар турининг кўплиги ҳамда уларнинг ҳажми кўрсатилган.\nЎзи, Давлат солиқ қўмитасига бундай ташаббуслар бегона эмас. 2018 йилда декабрда ҳам солиқ қарзини жисмоний шахсларнинг банк пластик карталаридан сўзсиз ундириш тартиби тўғрисидаги низомни тасдиқлаш тўғрисидаги қарори лойиҳаси жойлаштирилган эди.\nЎшанда Марказий банк «қандай эзгу мақсад кўзланган бўлишидан қатъи назар, идоравий манфаатлар бошқа тармоқлар ёки бутун мамлакат иқтисодиёти ривожланишига салбий таъсир етказмаслиги зарур. Марказий банк, ўз навбатида, таклиф этилаётган ўзгартиришларга банк сири ва банк тизимига бўлган тўлақонли ишончни сақлаб қолиш зарурлигига алоҳида эътибор қаратади», деб ўз эътирозини билдирган эди.\nБу гал ҳам шундай бўлиб чиқишига умид билдириб қоламиз. Қарор лойиҳаси бўйича оз сонли изоҳларда ҳам бу лойиҳа орқага бир қадам эканлиги қайд этилмоқда».\nБлогер Отабек Бакировнинг фикрича, оддий фуқароларнинг банкдаги операциялари лупа остида текширилади, ҳамма «под колпаком» бўлади, банк тизимидан яна пул қочади. Яширин иқтисодиёт айримлар истаганидек яна гуллаб-яшнайди.\n«Нега, мақсад нима десанг, бутун дунё практикаси шу дейишади. Хўп. Бутун дунё практикасида чиновниклар ва уларнинг қариндошлари даромад, харажат ва активлари мажбурий декларацияланиши ҳам бор. Нега буни қилмайсизлар? Ё тепадаги айрим миллиардер амалдорларнинг оёқларига болта ургиларинг келмайдими? Нега триллионлар масаласи, ҳали тайёрмасмиз дея пайсалга солинаверади-ю, оддий фуқароларнинг 30 млнлик операцияси назорат остига олиниши керак? Ўқинг ва албатта савол қўйинг!» - дея постини якунлаган Отабек Бакиров.\nлойиҳа солиқ даромад солиғи блогерлар


Yahoo ўз ходимлари сонини 15 фоизга қисқартириб, 5 та идорасини ёпмоқчи\n08:45 / 03.02.2016\nАҚШнинг Yahoo! компанияси ходимлари сонини 15 фоизга қисқартириш ва 5 та шаҳар: Дубай, Мехико, Буэнос-Айрес, Мадрид ва Миландаги бўлимларини ёпишни режалаштираётганини расман эълон қилди. Бу ҳақда компания матбуот баёнотида айтилмоқда.\nТаъкидланишича, бу ўзгаришларни 2016 йилнинг 1-чорагида амалга ошириш мўлжалланмоқда.\nYahoo жорий йил охиригача 9 минг ишчи ва мингдан камроқ пудратчиларга эга бўлишни режалаштирмоқда. Компания маълумотларига кўра, олиб қолинадиган ходимлар сони 2012 йилдагидан 42 фоизга камроқ бўлади ва йилига 400 млн доллар тежашга имкон беради.\nКомпания бундай кескин чоралар эвазига "2017 ва 2018 йилларда кучлироқ ўсишга эришмоқчи".


Илмнинг ҳақиқати ва боқий илмга эришиш йўллари – oliymahad.uz\n Илмнинг ҳақиқати ва боқий илмга эришиш йўллари\nҲазрат Мавлоно Зулфиқор Аҳмад Нақшбандий айтадилар:\n“Илм таҳсил қилиш Аллоҳ таъолога шундай маҳбуб амалки, Аллоҳ таъоло тарафидан умматга келган энг биринчи хабар “Ўқи” деган лафз бўлди.\nЭнг биринчи лафз “Тавҳид” (Аллоҳни ягона деб билиш) ҳам бўлиши мумкин эди. Чунки, “Тавҳид”сиз инсон мўъмин бўла олмайди. Аллоҳ таъоло ҳар гуноҳни кечиради. Лекин мушрикларнинг гуноҳи (ширк)ни кечирмайди. “Тавҳид” ўта муҳим бўлганлиги учун энг биринчи ваҳий “Тавҳид” лафзи бўлиши ҳам мумкин эди.\nЭнг биринчи лафз “Рисолат” (пайғамбарлик)га тааллуқли бўлиши ҳам мумкин эди. Сизлар пайғамбарга иймон келтирингиз деган ваҳий ҳам бўлиши мумкин эди. Набий соллаллоҳу алайҳи васаллам айтганларидек: “Сизлардан бирортангиз мен унга ота-онасидан, боласидан ва одамларнинг ҳаммасидан маҳбуброқ бўлмагунимча мўъмин бўла олмайди”\nПайғамбарга иймон келтириш ҳам шу даражада муҳим эди.\nЛекин бундай бўлмади. Биринчи келган хабар “Тавҳид”га ҳам, “Рисолат” (пайғамбарлик)га ҳам тааллуқли бўлмади. Энг биринчи хабар “Ўқи” дея илмга тааллуқли бўлди. Бундан маълум бўладики, илм таҳсил қилиш Аллоҳ таъолога ўта маҳбуб амалдир.”\nҲўп, ундай бўлса, бу ерда зикр қилинган ва мақталган илм қандай бўлади?\nҲазрат Мавлоно Ҳифзурроҳман Поланпурий айтадилар:\n“Илмнинг ҳақиқати ҳақида бир умумий янглиш тушунча учрайди. Кўпинча китобларнинг лафзлари ва ёзувларини илм деб тушунилади. Умуман олганда айнан шуни илм деб номланади. Шунинг учун кимга лафзлар ва ёзувлар кўпроқ ёд бўлса, унинг илми кўпроқ деб тушунилади. Ваҳоланки, бунинг номи “маълумотлар”дир. Илм бошқа нарса, маълумотлар бошқа нарсадир. Бу зоҳирий лафзлар ва ёзувлар илм эмас, балки, илмни зоҳир қилиш воситаларидир. Улар орқали илм ифода қилинади. Илм дарҳақиқат бир маънавий нарса бўлиб, у лафзлар орқали зоҳир қилинади. Илмнинг ҳақиқатини баён қилаётиб, Ҳазрат Абдуллоҳ ибн Масъуд розияллоҳу анҳу:\nليس العلمُ بكثرة الرواية إنما العلمُ نورٌ يُقْذَف في القلبِ\nЯъни: “Ривоят кўплигининг номи илм эмас, балки илм бу қалбга солинадиган нурдир” дейдилар.\nУ орқали банда ҳақни англай олади ҳамда хақ ва ботилни ажрата олади.\nАйни шу нурга нисбатан Қуръони каримда шундай дейилди:\nЯъни: “Батаҳқиқ, сизларга Аллоҳдан нур ва ойдин Китоб келди”. (Моида сураси, 15-оят)\nЯна айни шу нурга руҳ ҳам дейилди:\nЯъни: “…ва уларни бир руҳ билан қўллагандир”. (Мужодала сураси, 22-оят)\nЯна айни шу нурга тааллуқли бошқа ўринда шундай деди:\nوَجَعَلْنَا لَهُ نُوراً يَمْشِي بِهِ فِي النَّاسِ\n“…унга одамлар орасида юрадиган нурни бериб қўйдик”. (Анъом сураси, 122-оят )\nЯъни, Биз илмни нур қилиб қўйдик. Бас, аслида айни шу нурнинг номи “илм”дир.\nИмом Шофеъийнинг машҳур шеърлари бор:\nفَأوصانِي إلَى تَرْكِ المعَاصي\nفإِنَّ العِلْمَ نُورٌمن الهي\nونورُ الله لا يُعْطَى لعاصي\nМен Вакиъга ҳотирамдан қилдим шикоят\nГуноҳларни таркига қилди васият\nДеди: чунки, илм нури илоҳий,\nБерилмас осийга нури илоҳий.\nМаълум бўлдики, илм нури илоҳийнинг номидир. У гуноҳкорларга берилмайди. Агар фақат лафзларни талаффуз қилишнинг номи “илм” бўлганида эди, у ҳолда, у нафақат гуноҳкорларга, балки, кофирларга ҳам берилаверар эди.\nЯна шунингдек, Имом Зуфар раҳматуллоҳи алайҳ Имом Абу Ҳанифа раҳматуллоҳи алайҳдан нақл қиладилар: “Ҳақиқий илм инсонни гуноҳлардан тўхтатадиган илмдир. Агар шундай бўлмаса, у ҳолда у илм ўша олим учун мусибатдир” .\nУндай бўлса, ҳақиқий боқий илм қандай ҳосил қилинади?\nТолиби илм манфаатли ва боқий илмни ҳосил қилиши учун қуйидаги насиҳатларга доимо амал қилиши лозим:\nҲазрат Мавлоно Ҳифзурроҳман Қосимий Поланпурий айтадилар:\nИлм давлатини ҳосил қилишлик учун зоҳирий гуноҳлардан сақланишлик зарур бўлгани каби, ботиний иллатлардан ҳам қалбни поклашлик ўта зарурдир. Усиз илм нури ҳосил бўлмайди.\nҲазрат Имом Ғазолий раҳматуллоҳи алайҳ ёзганларки, ёмон ахлоқдан нафсни поклашлик, худди намоз учун зоҳирий аъзоларни поклашлик зарур бўлгани каби зарурдир. Чунки, намоз зоҳирий ибодат бўлгани каби, қалб ва ботин ибодати ҳамдир. Набий соллаллоҳу алайҳи васаллам:\nЯъни: “Фаришталар ит бор уйга кирмайдилар” деганлар.\nҚалб фаришталарнинг уйидир. Улар ўрнашадиган ва тушадиган жойдир. Ғазаб, шаҳват, гина, ҳасад, кибр, худбинлик каби разил сифатлар худди итлар кабидир. Бас, қачонки, қалбда бу қадар ботиний итлар бўлар екан, у ерга фаришталар қандай кирсинлар. Шу нарса аниқ бўлганки, Аллоҳ таъоло илм нурини фаришталар воситасида қалбга солади. Шундай экан, илм нурини ҳосил қилишлик учун қалбни барча нопокликлардан пок бўлиши зарурдир.\nАллоҳ таъоло марҳамат қилади:\n“Ва ошкора ҳамда махфий гуноҳларни тарк қилинглар!” (Анъом сураси, 120-оят)\nЯъни, зоҳирий ва ботиний барча гуноҳларни тарк қилинг. Аъзоларнинг гуноҳларини ҳам қалб гуноҳларини ҳам тарк қилинг. Аъзоларни солиҳ амаллар билан ва қалбни еса гўзал хулқлар билан зийнатланг.\nУстозларни ҳурмат қилиш;\nИлмнинг ҳақиқий бойлигини ҳосил қилишлик учун толиби илмга устозининг хизматини қилиши ва унга муҳаббат қўйиши жуда зарурдир. Айнан шундан, толиби илм диний ва дунёвий тараққий топади.\nҲазрат Таҳановий қуддиса сирруҳу айтадиларки, мен қасам ичиб айтаманки, дин китоблар орқали ҳосил бўлмайди. Тўғри диннинг усули ва қоидаси китоблар орқали ҳосил бўла олади. Лекин, ҳақиқий дин улуғларнинг хизматини қилмасдан балки дакки эшитмасдан туриб ҳосил бўлмайди. Дин бировга хушомад қилмайди. Дин айни шу ишва (хушомад)лардан ҳосил бўлади. Уни ким хоҳласа олсин, ким хоҳласа олмасин. Акбар деган яхши шоир бор эди. У кишининг гапи ҳикматга тўла эди. Унинг бир мисраси шуки:\nДин ҳўта ҳэ бузругўн ки назар сэ пейда\nЯъни: “Дин улуғларнинг назари тушишидан пайдо бўлади”.\n“Арвааҳэ салааса” китобида ёзилганки, Ҳазрат Нонутвий раҳматуллоҳи алайҳнинг хузурларига Ҳайдарободнинг икки навобзодаси (ҳоким ўғли) ўқишлик учун келган эди. Ҳазрат гоҳ гоҳида уларга оёқларини бостириб турар эдилар. Бир бор шундай дедилар: Улар мени оёғимни босиб қўйишларига зарурат йўқ. Лекин илм айни шундай ҳосил бўлади.\n* Устоз учун дуо.\nҲазрат Имом Аҳмад ибн Ҳанбал раҳматуллоҳи алайҳ Имом Шофеъий раҳматуллоҳи алайҳга ўта ихлосли ва муҳаббатли эдилар ва доимо юксак эҳтиром кўрсатар эдилар. Имом Шофеъий раҳматуллоҳи алайҳ улов миниб олган эдилар. У киши эса ортларидан пиёда юрганча тинмай саволлар сўрар эдилар.\nУ киши ўзлари айтадилар: Мен уч йилдан бери, Имом Шофеъий ҳақларига дуо қилмасдан бирор намоз ўқимадим.\nФойда: Ҳакимул умма, Мавлоно Ашраф Али Таҳановий қуддиса сирруҳу айтадилар: “Шогирдлар муҳаббат қўядилар, шунда, устозлар ҳам муҳаббатли бўладилар”.\nҲазрат Мавлоно Қосим Нонутвий қуддиса сирруҳ айтадилар: “Аллоҳ таъолонинг одати жорияси шуки, устозларга беадаблик ила илм ҳосил бўлмайди”.\nЯна ўзлари айтадиларки: “Аллоҳ таъоло менга нима нарса ато қилган бўлса, устозлар ва улуғларга нисабатан одоб ва муҳаббат қўйганлигим сабабли ато қилгандир”.\nҲадиси шарифда: “Кимдан илм ўргансанг, унга нисбатан тавозеъ ва одоб ила муомала қил” дейилган.\n“Толиби илм бирор китобни таҳоратсиз ушламаслиги лозим. Шамсул аимма, Имом Ҳалвоний раҳматуллоҳи алайҳ айтадилар: Бизга қайси илм ҳосил бўлган бўлса, унда одоб ва эҳтиромнинг катта дахли бор. Менинг ҳолатим шундай эдики, хеч қачон бирор китобни таҳоратсиз ушламас эдим”.\nИмом Сарахсий раҳматуллоҳи алайҳ қоринлари дам бўлиш дардига мубтало бўлишларига қарамасдан таҳоратсиз китоб ушламас эдилар. Бир куни мутолаа қилиш давомида ўн етти марта таҳорат олишларига тўғри келди.\n“Толиби илмга лозимки, у дарсга хеч қачон қатнашмай қўймасин. Бу сабабли бебаракалик бўлади. Кўпинча, бу қадрига етмаслик сабабли инсон илмдан маҳрум бўлиб қолади. Имом Абу Юсуф раҳматуллоҳи алайҳ бир неча йил Имом Абу Ҳанифа раҳматуллоҳи алайҳнинг дарсларида ҳозир бўлдилар. Имом Абу Ҳанифа ҳазратлари бомдод намозидан кейин дарс бошлар эдилар. Имом Абу Юсуф раҳматуллоҳи алайҳ айтадиларки, мен беморликдан ташқари ийдул фитр ва ийдул азҳо кунлари ҳам Имом Абу Ҳанифа раҳматуллоҳи алайҳдан ажралмас эдим. Илм мажлисига қатнашишлик менга шунчалик ёқар эди.\nИмом Абу Юсуф раҳматуллоҳи алайҳнинг тавсифларида шундай ёзилган:\nمات ابن لي فلم احضر جنازه ولا دفنه و تركته علي جيراني و أقربائي مخافة ان يفوتني من أبي حنيفة شيء ولا تذهب حسرته ابدا\nМенинг ўғлим вафот этди. Лекин мен жанозасига ҳозир бўла олмадим. Жаноза, жиҳозлаш ва дафн қилишда иштирок эта олмадим. Бу ишни қўшниларим ва қариндошларимга топширдим. Мен буни Имом Абу Ҳанифанинг дарсидан бирор нарса мендан ўтиб кетишидан қўрқганлигим ва унинг ҳасрати абадул абад битмаслиги сабабли қилган эдим.\nАллома ибн Жавзий раҳматуллоҳи алайҳ айтар эдиларки, мен дарсга қатнашиш учун шу даражада югурар эдимки, югуришлик сабабли нафасим сиқилиб қолар эди.\nБир куни Мадинада фил келди деган шовқин кўтарилди. Бу овозни эшитган заҳоти талабалар дарсни ташлаб югуриб кетдилар. Имом Молик раҳматуллоҳи алайҳ Яҳё деган бир шогирдни хотиржам дарс ўқиётганини кўрдилар. Эй, Яҳё! Сиз фил кўришга бормадингиз? деб сўрадилар. У: Ҳазрат! Мен илм ҳосил қилишлик учун ватанимни ташлаб келган эдим, фил кўришлик учун эмас деди. Имом Молик раҳматуллоҳи алайҳ хурсанд бўлиб, унга Андалус аҳлининг ақллиси деган лақаб бердилар. Айни шу талаба Имом Молик Муваттоларини нақл қилувчиси бўлди.\nБугун шундай вақт келдики, талабалар айиқ ва маймун кўришлик учун дарсни ўтказиб юборадилар”.\nБотинни тарбия қилиш ва нафсни ислоҳ қилиш учун бирор шайх суҳбати ниҳоятда зарурдир. У сиз нафси аммора нафси лаввома ва у нафси мутмаинна бўла олмайди.\nҲазрат Таҳановий раҳматуллоҳи алайҳ малфузотларида келадики, илмнинг айнан ўзи мақсад эмас. Балки, илмнинг асари (таъсири) мақсаддир ва бу еса улуғларнинг суҳбатидан ҳосил бўлади. Албатта, илм муайян бўлади. Саҳобаи киромларнинг барчалари ўқимишли эмас эдилар. Лекин, фақат Росулуллоҳ соллаллоҳу алайҳи васалламнинг суҳбатлари, уларни комилликнинг энг юқори даражасига етказиб юборган эди.\nШунинг учун толиби илмларга лозимки, талабалик даврида хеч бўлмаганда бўшагандан кейин бироз вақт бўлса ҳам албатта бирор Аллоҳнинг валийсининг суҳбатида туриб, ўзининг ислоҳий алоқасини ўрнатсин ва кейин гоҳ гоҳида унинг хизматига ҳозир бўлиб турсин. Токи, мадрасада ҳосил бўлаётган нарсага амал қилиш ҳиммати ва қалбда қувват пайдо бўлсин”.\nҲазрат Аллома Саййид Сулаймон Надавий раҳматуллоҳи алайҳдан бир киши, ҳозирги замонда мадраса талабаларининг амал қилиш жиҳатидан камчиликларга мубтало бўлишларига сабаб нима? – деб сўради. Шунда, Ҳазрат аъло даражада жавоб бердилар. Айтдиларки, дин икки нарсанинг мажмуъасидир. Бири, илми нубувват, иккинчиси, нури нубувват. Талабалар илми нубувватни ҳосил қиладилар. Лекин Аллоҳнинг валийларидан нури нубувватни ҳосил қила олмайдилар. Шу сабабли илмга амал қилиш қувватидан доим маҳрум бўладилар. Ҳақ таъоло бунинг таъкидида Қуръони Покнинг бир оятини менинг қалбимга солгандир. Ундан бу маънонинг таъкиди ва тафсили бўлади. Ҳақ таъоло марҳамат қилади:\nقد جآءكم من الله نور و كتاب مبين\nЯъни: “(Эй, Одамлар!) Батаҳқиқ, сизларга Аллоҳ тарафидан бир нур ва очиқ-ойдин китоб келди”.\nБаъзи муфассирлар ёзганларки, бу ердаги нурдан мурод Набий соллаллоҳу алайҳи васалламнинг Зоти бобаракотларидир.\nНабий соллаллоҳу алайҳи васалламдан Саҳобаи киромлар китобни ҳам таълим олдилар. Яъни, илми нубувватни ҳам ҳосил қилдилар ва Набий соллаллоҳу алайҳи васалламнинг муборак суҳбатлари орқали анвори нубувватни ҳам ўз қалбларига кўчирдилар. Илми нубувват нақшлари китобдан олиниши мумкин бўлади. Лекин анвори нубувватнинг ўрни қоғоз бўла олмайди. Нурнинг ўрни фақат мўминнинг қалби бўла олади. Бас, улуми нубувват китоблардан китобларга кўчаверган ва анвори нубувват қалблардан қалбларга кўчавергандир”.\nҲаётини илмига мувофиқ ўзгартитиш ва илм билан бирга қалб дарди ва унинг Аллоҳга қайтишини пайдо қилишга ҳаракат қилиш;\n“Дин илми дарҳақиқат Аллоҳ таъоло тарафидан бир нурдир ва у ҳар кимга ато қилинмайди. У илмнинг қадрига етиш ва унга мувофиқ ҳаётини ўзгартириш фикрини қилган кимсага ато қилинади. Айни шундай кимсага бу нур ато қилинади. Шунга кўра, бу илмнинг ҳақиқий фойдаларини ҳосил қилишлик учун “Аллоҳга қайтиш”ни муҳим аҳамияти бор. Яъни, “Ҳар ишда Аллоҳга инобат қилиш, Аллоҳга қайтиш” кўпроқ бўлсин, ўшандагина бу илмнинг анвору-баракоти ато қилинади.\nМен ўзимнинг падари бузрукворим раҳматуллоҳи алайҳдан эшитганман. Ҳазрат Шайх Абдулқодир Жийлоний раҳматуллоҳи алайҳнинг бир ўғиллари бор эди. Уни Ҳазрат қаергадир илм таҳсил қилиш учун юбордилар. У олим бўлиб қайтиб келди. Ҳазрат Шайх Абдулқодир Жийлоний раҳматуллоҳи алайҳнинг бир мажлислари бўлар эди. Ҳазратга тааллуқли кишилар келар эдилар. Ҳазрат уларга насиҳат қилиб турар эдилар. У ўғиллари келганида, Ҳазрат унга, биродар, сен буткул янги илм ҳосил қилиб келгансан. Бугун сен ваъз қил дедилар. У жудаям тетик, буткул янги илм ҳосил қилган эди. Ҳазрат инъом қилгач, у бажонидил қабул қилди. Мажлис жамланган эди. У мажлисда ваъз айтди. Одамлар тинглайвердилар, тинглайвердилар. Лекин таъсирланмадилар. Оддий бир олимнинг гапини эшитдилар. Шундан кейин Ҳазрат ташриф буюрдилар ва ўтириб, бор йўғи шундай бир жумла айтдилар: Биродар, биз бугун рўза тутишни ирода қилган эдик. Кечаси биз саҳарликда ичиб оламиз ва рўза тутамиз деб сут сақлаб қўйган эдик. Лекин тақдир ғолиб келди. Мушук келиб сутни ичиб кетди ва биз рўза тута олмадик.\nБор йўғи шунчалик гап айтган эдилар. Бутун оломон қаттиқ йиғлай бошлади. Шунчалик гап сабабли олмонни қаттиқ йиғи эгаллаб олди ва сарҳуш бўла бошладилар. Шундан кейин Ҳазрат Шайх ўғилларига шундай дедилар: Қарагин, сен соатлаб ваъз қилавердинг. Унда хеч нарса бўлмади. Мен эса бор йўғи бир жумла гапирган эдим, ундан одамларнинг қалбларида шундай таъсир бўлди. Сен илм ўрганиб келдинг. Лекин худди шундай, энди қалб дардини ва қалбнинг Аллоҳга қайтиши (боғланиши) пайдо қилишга ҳаракат қил. Кейин сенинг бир сўзинг хоҳ у фасоҳат ва балоғатли ҳам бўлмасин, чалама-чакки бўлсин. Унда ташдан қараганда хос бир мазмун ҳам бўлмасин. Ўша ҳам одамларнинг қалбларига таъсирли бўлади.\nҲулоса ўрнида, ҳазрат мавлоно Зулфиқор Аҳмад Нақшбандий ҳафизаҳуллоҳниг қуйидаги насиҳатларини келтириш билан чекланамиз:\n“ Жисмнинг жиҳатидан бироз эшитинг. Ким энг кўп оч бўлган бўлса, ўша энг буюк муҳаддис бўлган.\n– Саҳобалар розияллоҳу анҳум ичида энг кўп оч юрган саҳоба ким эдилар? Абу Ҳурайра розияллоҳу анҳу эшик олдида ётар эдилар, ейишга бирор нарса топа олмаганлар. Лекин энг буюк муҳаддис бўлдилар.\n– Имом Бухорий раҳматуллоҳи алайҳ бир кун касал бўлдилар.Табиб пешобни текшириб кўрди ва: Бу одам ҳечам қора мурч истеъмол қилмаганми? деб сўради. Шогирдлар: Ҳазрат! Табиб шундай деяпти дейишди. Имом Бухорий раҳматуллоҳи алайҳ: Ҳа, ўтган ўн саккиз йилдан бери ҳечам қайла ва нон емадим дедилар.Ҳазрат! Ундоқ бўлса қандай кун кечирасиз? деб сўрадилар.Шунда, Имом Бухорий раҳматуллоҳи алайҳ: Мен 5-7 дона бодом еб олиб, бутун кунимни ўтказиб оламан дедилар.\nМаълум бўладики, илм ҳосил қилиш учун фақат бир қарашда миянинг озуқаси бўладиган нарсанинг фойдаси бўлмайди.Тўғри, бу нарсалардан ақл ривожланади. Ақл орқали ҳосил бўлган илм эса фойдали илм бўлавермайди. Ибодат ва тақво йўли ила эришилган илм боқий илм бўлади.\nАзиз талабалар! Сиз ибодат йўли ила илм ҳосил қилишга ҳаракат қилинг.Тақво орқали илм ҳосил қилинг. Суннатларни жамлаш орқали илм ҳосил қилинг.Илмга амал қилиш орқали илм ҳосил қилинг. Шу тарзда Аллоҳ таъоло сизнинг қалбингизга бутун умр фойда берадиган илмни туширади.”\n(“Илмэ нафэ” – Ҳазрат Мавлоно Зулфиқор Аҳмад Нақшбандий ҳафизаҳуллоҳ).\nАллоҳ субҳанаҳу ва таоло барчамизга фойдали илм ва унга амал қилишликка муваффақият ато қилсин. Ва бу ўрганаётган барча илмларимизни оҳиратда фойдамизга ҳужжат айласин.\n2265510cookie-check Илмнинг ҳақиқати ва боқий илмга эришиш йўллариno\nОлдингиНега мусулмонлар ўртасида фитна ва фожеалар кўп?КейингиРосулуллоҳни йиғлатган оят\nДинимиз аҳкомлари, Фиқҳ\n“ Эрдан бошқаларнинг никоҳни бузиш мумкин бўлган ўринлари”


Банкоматлар мижозларни юзидан аниқлайди Uzcard\nБанкоматлар мижозларни юзидан аниқлайди\nЙирик кредит ташкилотлари ташқи кўриниш асосида аутентификацияни жорий қилишни режалаштирмоқда.\nРоссия банклари ўз банкоматларида юз орқали идентификацияни жорий қилишни мўлжалламоқда:\nоперацияларни амалга ошириш учун фуқаролар картани киритиши ва рақамли паролни териши талаб этилмайди.\nКредит ташкилотларида ҳисоблардан фойдаланиш учун рухсатга эга бўлиш ва банкомат орқали операцияларни амалга ошириш учун, бошқа ҳисобларга маблағ кўчириш, нақдлаштириш ёки хизматлар учун тўловни амалга ошириш бўлсин, қатъий назар, юз қиёфасидан текширишни жорий қилиш режалаштирилмоқда.\nЯқинда Хитойда ана шундай биометрик параметрлар бўйича текшириш усули пайдо бўлди. Макао оролилидаги банкоматларда Union Pay фойдаланувчиларини юз қиёфасидан идентификация қилиш йўлга қўйилган. Шу тариқа, қимор ўйинлари рухсат этилган оролда пул билан боғлиқ фирибгарликларни бартараф этишга қаратилган.\nБир қатор россиядаги банклар Хитой тажрибаси асосида терминалларда юз қиёфасидан аниқлаш тизимини жорий қилишмоқчи.\nМутахассислар банкоматларда биометрик технологияларни жорий қилиш мижозларни идентификация ва аутентификация қилишда катта имкониятлар эшигини очишини таъкидламоқдалар. Юз қиёфасини аниқлаш тизими 2D ёки 3D форматда бўлиши зарур. “Ясси сурат” кўпроқ заифликларга эга бўлиб, уни қўлга киритиш ёки худди аслидек акс эттириш жуда осон.


Ўзбекистон Президентининг янги матбуот котиби давлатимиз раҳбари (...)\nБугун Миллий матбуот марказида Ўзбекистон Президенти Администрацияси раҳбарининг ўринбосари - Ўзбекистон Президенти матбуот котиби Шерзод Асадовнинг маҳаллий ва хорижий оммавий ахборот воситалари вакиллари учун дастлабки брифинги бўлиб ўтди, деб хабар бермоқда “Дунё” АА мухбири.\n“Давлат органларининг очиқлиги ва жамиятимизда сўз эркинлигини таъминлаш Президент Шавкат Мирзиёев томонидан амалга оширилаётган кенг кўламли ислоҳотларининг асосий устувор йўналишларидан биридир, - деди Шерзод Асадов. – Давлатимиз раҳбарининг ана шу очиқлик сиёсатидан келиб чиқиб, энди сизлар билан шу форматда тез-тез учрашиб турамиз”.\nЯқин кунларда бўладиган яна бир халқаро тадбир - бу Туркий тилли давлатлар ҳамкорлик кенгашининг норасмий саммити ўтказилади.\n“Саммитда давлат раҳбарлари Туркий кенгашнинг 2020-2025 йилларга мўлжалланган стратегияси ва бошқа ҳужжатларни муҳокама қилади, - деди Шерзод Асадов. – Саммит якунида Туркий тилли давлатлар ҳамкорлик кенгашининг Туркистон декларацияси қабул қилиниши кутилмоқда”.


Чегараларни 20 йил ёпиб олганимиз учун транзит йўналишларини бой бердик – президент\nТемирйўл соҳасида йўловчи ва юк ташиш, эксплуатация ва хизмат кўрсатиш бир-биридан ажратилади.\nПрезидент Шавкат Мирзиёев Олий Мажлисга мурожаатномасида транспорт-логистика соҳасига ҳам тўхталиб ўтди.\n«Маҳсулотларимизни ташқи ва ички бозорларга етказиш, уларнинг таннархини тушириш учун энг катта масала – транспорт-логистика соҳасини ривожлантиришимиз зарур. Темирйўл соҳасида йўловчи ва юк ташиш, эксплуатация ва хизмат кўрсатишни бир-биридан ажратилади.\nБу нима дегани? Табиий монополия қисмини алоҳида, хусусий секторни жалб қилиш мумкин бўлган йўналишларни алоҳида ривожлантиришимиз лозим», – деди президент.\nДавлат раҳбарининг қайд этишича, халқаро экспертлар мавжуд инфратузилмани яхшилаш, мослашувчан тарифлар қўллаш ва янги истиқболли йўналишларни шакллантириш орқали Ўзбекистонда транзит салоҳиятини 7 млн тоннадан 16 млн тоннага етказиш имконияти борлиги ҳақида хулоса беришган.\n«Биз бир пайтлари Ўзбекистон чегараларини 20 йил ёпиб олдик. [Натижада] биз орқали ўтадиган транзит йўллари бошқа давлатларга ўтиб кетди.\nЛекин мана экспертларни таклиф қилдик. Ҳозир Ўзбекистондан 7 млн тонна юк ўтяпти. Имкониятларимиз 16 млн тоннагача юкни транзит қилишга етади. Тасаввур қилинглар, 16 млн тонна юкнинг транзит пули Ўзбекистонда қолади. Ким буни ўйлайди? Қани Транспорт вазирлиги? Қани Бош вазирнинг биринчи ўринбосари? Ҳаммамиз ухлаб ўтирибмиз.\nБир пайтлари ҳамма нарсани ёпиб олганимиз учун транзит йўналишларини бой бердик. Натижада бу йўналишларни бошқа давлатлар осонгина ўзлаштириб олишди. Энди бу йўналишларни қайтариш керак. Бу азоб. Нима қилиш керак қайтариш учун? Таннархни, тарифни камайтириш керак, шароит яратиш керак, шуларни темирйўл соҳасининг, ҳаво йўлларининг каттаконлари ўрганиши керак», – деб таъкидлади Шавкат Мирзиёев.\nМаълумот учун, миллий ташувчининг 1 тн буғдойни «Сариоғоч»( Қоғозистон) станциясидан «Хайратон» (Афғонистон) станциясига (жами 750 км) ташиш хизмати 53 долларни ташкил этса, Қозоғистон ташувчисининг шу каби бошқа маршрути «Бўлашак» (Қозоғистон) – «Акина» (Афғонистон) (жами 1200 км) 34 долларни ташкил этади.


Нажот йўлини кашф этган аллома ҳикояти « Ўзбекистон Халқ Ҳаракати\nНажот йўлини кашф этган аллома ҳикояти\n11 April 2017 - 11:17\n(Суратда: Абдурауф Фитратнинг №-42-00 сонли маҳкама ишидаги сўнгги сурати, 1938)\nМашҳур ўзбек адиби, қомусий билимлар соҳиби, мутафаккир Абдурауф Фитрат 1914 йилда “Нажот йўли” китобини ёзди. Унда нажот йўлини бир сўз билан айтиш жоиз бўлса бу – Қуръон сўзидир дейди. Муқаддас китобда Аллоҳ бандаларига илм ва тафаккурга суянмоқ, тоат –ибодатдан куч-қувват олмоқни ўргатади. Нажот йўли эса Қуръонни Раъд сураси 11-оятида кўрсатилган:\nТоки бир қавм ўзини ўзгартмаса,\nАллоҳ унинг аҳволини.\nФитрат даҳоси ўз халқига миллий ғоя ҳадя қилди. “Жаноби Қодири Ҳаким башарият ҳаётини олий бир ғояга вобаста қилиб қўйган, яъни одамлар учун бир даража тайин этган, токи улар ўзларини бу олий ғояга ва даражага етказсинлар…\nДин нима? Дин аҳлоқий ҳукмлардан иборат бўлиб, ўз тобеларини “саодати дорайн”, яъни икки дунё саодатига етказади. Шундай қилиб, ҳаёт ғояси, яъни инсон ҳаётининг самараси шу “саодати дорайн” экан. Мана шу жиҳатдан инсон ҳаёти маҳлуқот оламидан фарқ қилади. Яъни одамлар икки дунё саодатига эришишга лойиқ ва қобилдирлар.\n…Икки дунё саодатини талаб қилган инсонгина комил мусулмондир. Худованди ҳаким ҳам икки дунё саодатини талаб қилганларни мадҳ этган Бақара сураси 201-оятида.\nБеш асрким, қолоқликка\nдучор бўлди мусулмон,\nҚолоқ бўлиб, ўз ерида\nабгор бўлди мусулмон.\nБунга сабаб – ҳукмдори,\nКи ақлидан устун келди\nулар нафси ҳавоси…\nДунё қолоқ бўлганларни\nаяган қай замонда?\nКўринг энди шу туфайли\nнелар кечди жаҳонда.\nАрабларни босди тарсо,\nафғонга ҳам етишди,\nЭронни ҳам, Туронни ҳам\nзанжир тушди бўйнига,\nилон кирди қўйнига.\nҲам маданий, ҳам маърифий\nФарёд чекди бечора халқ,\nҳаёт йўли қайда деб,\nБиз мазлуму бечорага\nнажот йўли қайда деб?\nЎтган аср бошларида\nФитрат чиқиб майдонга,\nМусулмоннинг нажот йўлин\nайтди аҳли давронга.\nДеди: “Аллоҳ яратган илк\nгавҳар бизга – Ақлдир,\nАқлнинг оқ гавҳарлиги\nАқл бўлур илмга бош,\nГар адолат турса ёндош,\nҳосил бўлур маърифат.\nМаърифатли миллат мудом\nкашф айлагай дунёни,\nКашф айлагай ўзини ул,\nкашф айлагай Худони.\nКашфи олам, кашфи одам,\nкашфи Аллоҳ – илмдир,\nМусулмонлик қадам – қадам\nРўза, намоз, ҳажжу закот,\nбулар – Ислом суврати,\nИлм эрур исломимиз,\nИлм билан у дунё ҳам,\nбу дунё ҳам мунаввар,\nилм ила муяссар.\nИлм чиндан илм бўлгай\nдоим олға босса ул,\nИлм олға босмас эса,\nБу ҳикматлар Қуръон ила\nНеча авлод бу гапларни\nҚуръонни ҳам, Ҳадисни ҳам\nКасофати шу бўлдики\nнеча мулла, имомнинг,\nСийрат қолиб, сувратига\n“Бу нечук?” деб сўралганда,\nҳақ йўлидан қайтдилар,\nАралашма сен Худонинг\nишига деб айтдилар.\nКейин келди жаҳолатнинг\nбарча жабру жафоси…\nБу – Худонинг хохишимас,\nрад айла бу хабарни\nБиздан саъйу амал эса,\nАллоҳ берар самарни.\nАммо бир қавм ўз-ўзини\nжаҳду жадал айлабон,\nЎзгартмаса, Аллоҳ уни\nўзгартмагай ҳеч қачон!”\nФитрат шундай бонг урганда\nТингласа ҳам уни теран\nЮртимизда кезиб юрар\nҳамон унинг фарёди,\nТингла бугун аждодингни,\nбуюк Фитрат авлоди!\nСиноларни эсга ол,\nсиймоларни эсга ол.\nИлм олиб амал айлаб\nяшамоқни қил пеша\nТараққиёт бўлсин шиор,\nАқл ила адолатдан\nэрса икки қанотинг,\nҒайрат ила шижоатдан,\nҳосил бўлур муродинг.


Ҳиллари Клинтон Татаристонга боради\nАҚШ Давлат котиби Ҳиллари Клинтон Россияга сафарининг охирги куни, яъни 14 октябр куни Татаристон пойтахти Қозон шаҳрига боради.\nКлинтон оддий татаристонликларни қизиқтирган саволларга жавоб бериши режаланган.\nСешанба куни АҚШ ва Россия Эроннинг ядровий дастури тинч мақсадга йўналтирилиши борасида бирга ишлашга келишиб олди.\nҲиллари Клинтон Москвада Россия ташқи ишлар вазири Сергей Лавров билан музокара ўтказганидан сўнг уюштирилган матбуот конференциясида Эроннинг ядровий дастури халқаро ҳамжамият хавотирига сабаб бўлаётганини айтди.\n- Эроннинг ядровий дастури жиддий хавотирига сабаб бўлмоқда ва биз бу муаммони ҳал қилиш учун 5+1 жараёни доирасида Россия билан яқиндан иш олиб боряпмиз. Биз 1 октябр куни Женевада конструктив учрашув ўтказдик ва Эрон бу йўналишда биз билан бирга ишлашини таъминлаш юзасидан иш олиб боряпмиз. Биз Эрон атом қувватидан фақат тинч мақсадларда фойдаланишни исботлашини хоҳлаймиз, деди АҚШ Давлат котиби Ҳиллари Клинтон.


Марокаш визасини олишда талаблар қандай?\nUzbekLife учун тайёрланган ушбу мақолада Марокаш визасига ариза бериш жараёни, виза тўловлари, турлари, талаблари ва бошқа кўп учрайдиган саволларга жавоб топишингиз мумкин.\nСиз Марокашга сафар қилиш учун виза олишингиз керакми?\nБу сизнинг фуқаролигингизга боғлиқ. Бир неча мамлакат фуқаролари Марокашга виза талабларидан озод қилинган, яъни улар олдиндан виза олмасдан Марокашга боришлари мумкин. Бунга АҚШ, Европа Иттифоқи, Япония, Австралия ва бошқалар киради. Ўзбекистон Республикаси фуқароларидан эса виза олиш талаб қилинади.\nВизасиз режим амал қилувчи давлатлар фуқароларига Марокашда 90 кунгача муддатга бўлиш учун виза керак эмас (Гонгконг ва Сингапур давлатлари учун бу муддат 30 кунни ташкил этади).\nДипломатик, расмий ёки хизмат паспортига эга бўлган давлатларнинг фуқаролари Марокашга 90 кунгача визасиз боришлари мумкин.\nМарокаш визаси турлари\n1. Сайёҳлик визаси;\n2. Транзит визаси;\n3. Узоқ муддатли виза.\nҚисқа муддатли Марокаш визаси, шунингдек, туристик виза сифатида танилган, Марокашга сайёҳ сифатида ёки бошқа қисқа муддатли мақсадларда киришни истаган виза талаб қилинадиган давлатлар фуқароларига берилади. Айнан қайси мақсадларда мамлакатга ташриф буюрувчилар ушбу виза турини олиши кераклигини қуйида келтириб ўтамиз:\n§ Шахсий ташриф;\n§ Конференциялар, маданий ёки академик тадбирларда қатнашиш;\n§ Спорт тадбирлари учун;\n§ Журналистиклик фаолияти учун;\n§ Тиббий даволаниш учун;\nМарокашга сайёҳлик визалари бир марталик ёки кўп марталик кириш учун берилиши мумкин ва Марокашда 90 кунгача максимал яшаш имкониятини беради.\nСизга Марокаш транзит визаси учинчи давлатга боришда Марокаш ҳудудидан ўтишингизга тўғри келадиган ҳолларда керак бўлади. Марокаш транзит визаси бир ёки иккита транзит учун берилиши мумкин, бу сизга Марокашда 72 соатдан кўп бўлмаган муддатга қолишга имкон беради.\nУзоқ муддатли виза\nУшбу виза Марокашга узоқ муддатли мақсадларда, масалан, ишлаш ёки оила аъзолари билан бирга яшаш мақсадида киришни истаган чет элликларга берилади. Худди сайёҳлик визаси сингари, у ҳам техник жиҳатдан атиги уч ой давомида амал қилади. Шу билан бирга, ушбу турдаги виза эгасига Марокаш Миллий Хавфсизлик Бош бошқармасининг ваколатли хизматларидан яшаш картасини (Сarte de séjour) олиш учун мурожаат қилиш имкониятини беради. Агар сиз Марокашга туристик виза орқали кирсангиз, ушбу яшаш картаси учун ариза беролмайсиз.\nМарокаш узоқ муддатли визаси қуйидаги бир нечта кичик турларга бўлинади:\n- Ишчи визаси. Марокашда иш топадиган чет элликларга бериладиган (ишлаш учун рухсатнома ҳам зарур).\n- Талаба визаси. Марокашдаги таълим муассасасида ўқишни давом эттиришни истаган чет элликларга берилади.\n- Шунингдек, Марокашда яшовчи оила аъзоларига қўшилишни истаган чет элликларга Марокаш оила бирлашуви визаси.\nМарокашга виза олиш учун талаб қилинадиган ҳужжатлар қуйидагилар:\n2) Паспортингиз ва унинг нусхалари;\n3) Паспорт ўлчамидаги расмлар;\n4) Қайтиш рейси чиптаси;\n5) Турар жойни тасдиқловчи ҳужжат;\n6) Етарли молиявий воситаларни тасдиқловчи ҳужжат;\n7) Саёҳат суғуртаси;\n8) Виза учун тўловни тасдиқловчи ҳужжат.\nМарокашга виза учун ариза\nМарокашга саёҳат қилишда виза олиш учун сизга керак бўладиган биринчи иш – виза олиш учун ариза бериш. Ариза шаклини ўзингиз мурожаат қилаётган Марокаш элчихонаси ёки консуллиги веб-сайтидан онлайн равишда юклаб олишингиз ёки элчихона / консулликка шахсан бориб олишингиз мумкин.\nУшбу аризада 30 га яқин савол мавжуд бўлади. Улардан энг асосийлари қуйидагилардир:\na) Исмингиз, жинсингиз ва ёшингиз;\nb) Миллатингиз ва яшаш жойингиз;\nc) Паспорт маълумотлари;\ne) Саёҳатингиз тафсилотлари;\nf) Марокаш визасини аввал олган олмаганлигингиз тўғрисида;\ng) Боғланиш учун маълумот;\nМарокаш визаси талаблари ичида энг муҳимларидан бири – бу амалдаги (яроқли) паспортдир. Паспортингизнинг асл нусхасини бошқа ҳужжатлар билан бирга топширишингиз керак. Чунки айнан паспортда Марокаш ҳукумати сизнинг визангизни расмийлаштиради. Сизнинг паспортингиз камида олти ой давомида амал қилиши ва 1-2 бўш виза саҳифасига эга бўлиши лозим.\nПаспорт ўлчамидаги расмлар\nКўплаб мамлакатлар виза талабларида бўлгани сингари Марокаш визасини олишда сизнинг фотосуратингиз учун ҳам алоҳида талаблар мавжуд. Визага ҳужжат топшириш жараёнида сўнгги пайтларда олинган тўртта суратингиз керак. Ушбу суратнинг бир қанча қуйидагича талаблари бор:\nҲажми: 35мм х 45мм;\nФон: оч кулранг ёки оч кўк;\nРасм ранги: Рангли;\nОбъект: Олдинга қаралган, бетараф юз ифодаси;\nШунингдек, ушбу суратда сиз кўзойнак тақмаслигингиз, бош кийим киймаслигингиз (диний мақсадга кийилган бош кийим бундан мустасно, у сизнинг юз хусусиятларингизга таъсир қилмаслиги зарур). Расмлар юқори сифатли бўлиши ҳамда сифатли фото қоғозда чоп этилиши шарт.\nҚайтиш рейси чиптаси\nМарокашга виза беришнинг яна бир шарти – бу қайта учиб кетиш учун чиптадир. Сизда 90 кун ичида (виза қанча муддатга расмийлаштирилса) режалаштирилган ёки пуллик қайтиш учун авиачипталар бўлиши керак. Бу виза расмийларига кейинчалик ўз мамлакатингизга қайтиш ниятингиз борлигини исботлаш учун лозим бўлади.\nТурар жойни тасдиқловчи ҳужжат\nВиза олиш учун сиз Марокашда турар жойингизни тасдиқловчи ҳужжатни ҳам киритишингиз лозим. Бу меҳмонхона буюртмаси ёки, агар сиз уй эгаси билан қолмоқчи бўлсангиз, улардан нотариал тасдиқланган таклифнома кўринишида бўлади.\nЕтарли молиявий воситаларни тасдиқловчи ҳужжат\nСиздан қолиш муддатини қоплаш учун етарли молиявий имкониятларга эга эканлигингизни тасдиқловчи ҳужжатларни тақдим этишингиз талаб қилиниши мумкин, масалан, банк декларациялари шаклида.\nСаёҳат тиббий суғуртаси\nМарокашга саёҳат қилган ҳар бир кишига саёҳат суғуртасини олиш тавсия этилади. Айтиш жоизки, Марокаш ваколатхоналарининг барчаси ҳам сиздан виза учун ариза билан бирга Марокаш учун соғлиқни сақлаш суғуртасини тасдиқловчи ҳужжатларни тақдим этишингизни талаб қилмаслиги мумкин, аммо ушбу суғуртанинг бўлиши янада яхшироқ.\nМарокаш визаси учун тўлов амалга оширилганлигини тасдиқловчи ҳужжат\nМурожаат жойингизга қараб, Марокаш визаси учун тўлов усули ҳам ўзгаради. Сиздан элчихона ёки консулликда нақд пулда ёки олдиндан банк ўтказмаси орқали тўлаш талаб қилиниши мумкин, бу ҳолда сизга тўлов квитанцияси керак бўлади.\nМарокаш учун виза тўловлари қуйидагича:\nБир марталик кириш учун (90 кунгача): 220 Марокаш дирҳами (тахминан 23 доллар)\nИкки марталик кириш учун (90 кунгача): 330 Марокаш дирҳами (тахминан 34 доллар)\nТранзит виза: 170 Марокаш дирҳами (тахминан 18 доллар)\nЎзбекистон фуқаролари қандай қилиб Марокаш визасини олишлари мумкин?\nЎзбекистон Республикасида Марокашнинг элчихонаси ёки консуллиги йўқ.\nЛекин шундай бўлса-да, сиз бемалол Марокашга бориш учун виза олишингиз мумкин. Бундай ҳолларда, Марокаш ҳукумати визангизни мамлакатингиздаги бошқа дипломатик ваколатхонага ёки виза агентлигига топширади. Сиздан талаб қилинадиган нарса буни текшириб туришдир.\nАгар бу ёрдам бермаса, унда сиз тўғридан тўғри пойтахт Работдаги Марокаш Ташқи ишлар ва халқаро ҳамкорлик вазирлигига мурожаат қилишингиз керак бўлади. Бундай ҳолда сиз почта орқали мурожаат қилишингиз, агар визангиз тасдиқланган бўлса, уни аэропортда қабул қилиб олишингиз мумкин.\nМарокаш визасини мамлакатга келгач олиш мумкинми?\nЙўқ, мумкин эмас. Марокаш учун барча визалар саёҳат қилишдан олдин олиниши керак. Фақатгина визасиз режим амал қилувчи мамлакатлар фуқаролари Марокаш визасини олмасдан саёҳат қилиш ҳуқуқига эга.\n21:52 / 02.08.2021\nАҚШнинг Москвадаги элчихонаси россияликларга огоҳлантириш билан чиқди\nЎзбекистонликларга 90 кунгача визасиз режим амал қилади – Озарбойжон визаси ҳақида\nҚатар визасини олиш талаблари ҳақида биласизми?


Архивы Коронавирус - Page 20 of 20 - 0\nҚирғизистонда 24 май куни коронавирус инфекцияси қайд этилганлар сони 1403 нафарни ташкил қилмоқда, 980 нафар фуқаро коронавирус инфекциясидан бутунлай соғайиб чиққан. 14 инсон COVID-19 инфекциясини юқтириб олгандан сўнг вафот этди Жалолобод вилоятида — 157, Ўш вилоятида — 338, Боткен вилоятида – 26, Норин вилоятида — 267, Чуй вилоятида — 465, Иссиқкўл вилоятида — 14, Россиянинг Соль-Илецк қайтганлар орасида — 108, Санкт-Петербургдан қайтган…\nБишкекдаги республика юқумли касалликлар клиникасида коронавирусга чалиниб ётган жамоат арбоби, қирғиз парламентининг собиқ спикери Муқар Чўлпўнбаев, 24 май куни вафот этган. COVID-19га қарши Республика штаб маълумотига кўра, беморда коронавирус хасталиги сабаб икки тарафлама шамоллашнинг оғир тури, нафас олишнинг мураккабланиши ва яна бошқа бир қатор хасталиклари кучайиб кетган. Қирғизистон парламентининг собиқ спикери, жамоат арбоби, 70 ёшдаги Муқар Чўлпўнбаевга коронавирус юқиб,…\nКоронавирус, Сиёсат, СоғлиқLeave a comment\nҚирғизистонда 24 май куни тожливирус инфекциясини юқтириб олиш билан боғлиқ жами 38 та ҳолат аниқланди. Бу ҳақда соғлиқни сақлаш вазирининг вакили маълум қилди. Янги қайд қилинган 38 ҳолатнинг ҳудудларга тақсимланиши: Бишкек шаҳри – 5+1 (Санкт-Петербург ш. қайтганлар); Чуй қилояти — 3 (Соль-Илецк ш. қайтганлар); Норин вилояти — 25; Ўш вилояти — 2. Жалолобод вилояти – 1; Боткен вилояти — 1. Шунингдек бир кеча кундуз давомида 23 нафар бемор шифохонадан соғайиб чиқди: Бишкек шаҳри – 7; Норин вилояти — 7. Жалолобод…\nҚирғизистонда яна 15 кишида тожливирус аниқланди ва жами зарарланиш ҳолатлари сони 1365 тага етди\nҚирғизистонда 23 май куни тожливирус инфекциясини юқтириб олиш билан боғлиқ жами 15 та ҳолат аниқланди. Бу ҳақда соғлиқни сақлаш вазирининг вакили маълум қилди. Янги қайд қилинган 15 ҳолатнинг ҳудудларга тақсимланиши: Бишкек шаҳри – 3+9 (Санкт-Петербург ш. қайтганлар); Чуй вилояти — 1; Жалолобод вилояти – 1; Ўш вилояти — 1. Шунингдек бир кеча кундуз давомида 8 нафар бемор шифохонадан соғайиб чиқди: Бишкек шаҳри – 4; Норин вилояти — 2. Жалолобод вилояти – 1; Ўш вилояти…


Эътикоф лайлатул қадрга воситадир – oliymahad.uz\nЭътикоф ўз нафси ва Роббисини танишни ўргатади. Инсон ўзини қанча кўп таниса Роббисини шунча кўп таний олади. Киши бу учун инсонлардан тўлиқ ажраб Роббиси тарафга юзланиш керак бўлади. Бунга қўйидаги мисол далилдир.\nАҳмад ибн Осим Антакий раҳимаҳуллоҳ айтадилар:\nБанда ўзини билмаганининг сабаби эътиқодининг озлиги ва иҳлосининг камлигидандир. Ҳар ким Аллоҳни билса, қўрқувли бўлади. Ва ҳар ким Аллоҳни билмаса, танимаса қўрқувсиз бўлади. Ҳар ким кўнгли салоҳга келишини тиласа, тилини бефойда сўзлардан сақласин!\nИҳлосли бўлиш учун киши қалбидан ҳирс ва риёни ташқарига ўлоқтиришидир. Инсоннинг фойдали тавозеъга эга бўлиши қалбдан кибр ва гинани бутунлай ҳайдашидир. Ва ҳар ким оз гуноҳни менсимаса, тезда улуғ гуноҳга етишади.\nИзоҳ: инсон ўзини таниши учун эътиқоди ва иҳлоси гўзал бўлиши керак экан. Эътиқод ва иҳлос гўзал бўлиши сабабидан Роббимизни таниймиз ва Ундан қўрқар эканмиз. Аллоҳни танимаган Ундан асло қўрқмас экан. Мана кўпчилик мусулмонларнинг камчилиги қаерда. Аксарият мусулмонлар Аллоҳдан эмас инсонларадан қўрқуви кўпроқ.\nИнсоннинг кўнгли ва эътиқоди бўзуқ бўлса! У кўнгил нималарни келтириб чиқаради. Бу сўзимизга далил қилиб қўйидаги мисолни келтирамиз:\nЖаъфари Содиқ раҳимаҳуллоҳ бир неча муддат хилватда эътикофда ўтирди. Суфёни Саврий раҳимаҳуллоҳ у зоти шарифнинг олдига келдилар.\nЭй Расулуллоҳ авлоди, Сизнинг насиҳатингиздан халқ маҳрум бўлиб қолди. Нега узлатни ихтиёр қилдингиз? – деди. У зоти шариф жавоб берди.\nБу замона фосид бўлиб, мўминлар кўнгли ва эътиқоди ўзгариб кетди. Шу сабабдан узлатни ихтиёр қилдим, буларга насиҳатим кор қилмас!\nДемак кўнгил билан эътиқод бўзуқ бўлса! Жаъфари Содиқдек зотнинг муборак сўзлари ҳам кишига фойда бермас экан. Эшитаверади керак бўлса йиғлайдиган жойларда йиғлаб ҳам беради. Амалга келганда бир мажлисда бир нарсани ҳам олмасдан қўруқ қўл билан чиқиб кетади.\nЭй азизлар бизлар шунчалик кўп маълумотларга эгамизки уларнинг ҳисоби тўғрисида уйлашимиз керак. Бу кунларни ғанимат билиб қадрнинг қадрига етишликни барча мусулмонларга насиб қилсин.\nАмални шундай қилқи, ер юзида, осмонда ҳеч киши ундан ортиқ амал қилолмасин, гўё ер юзида фақат ўзинг борсан. Қолмиш умрингни ғанимат бил ва салоҳ билан умр кечир, то қилган гуноҳларинг кечирилгай.\nҚадр кечаси Аллоҳ таолонинг Муҳаммад алайҳиссалом умматига туҳфасидир. Бу софларни танлаб олиш кечаси, ютуққа эришиш кечаси, мағфират кечаси, жаннатга кириш кечасидир. Бу ана шундай буюк кечадир. Бу кеча Аллоҳ таоло даъватчиларга, жидду жаҳд қилувчиларга, намозхонларга, рўзадорларга, суннат байроғини кўтарганларга ва тавба қилувчиларга салом йўллайди.\nҲазрати Абу Саъид Худрий розияллоҳу анҳу ривоят қиладилар:\n«Ҳазрати Расулуллоҳ соллаллоҳу алайҳи ва саллам қайси бир йили Рамазоннинг иккинчи ўн кунлигида эътикофга чекиндилар. Йигирманчи куни эътикофни тугатиб, ташқарига чиқдилар-да, бундай дедилар: «Кимки мен билан бирга эътикоф қилган бўлса, охирги ўн кунликда ҳам эътикофни давом эттирсин. Бу кеча менга Лайлатул-қадр ўтадиган куни таъйин қилинган эди, аммо ёдимдан кўтарилди… Тушимда лой ерга сажда қилаётган эканман. Лайлатул-қадрни охирги ўн кунликнинг тоқ кунларида кутинглар!»\nШу кеча ёмғир ёғди. Масжид томи хурмо шохлари билан ёпилган эди, ёмғир ўтиб кетди. Ҳазрати Расулуллоҳ соллаллоҳу алайҳи ва салламнинг муборак пешоналарига лой текканини йигирма биринчи куни ўз кўзим билан кўрдим».\nИмом Табароний “Кабир”ида ҳазрати Али ибн Ҳусайн оталаридан (розияллоҳу анҳумо) ривоят қилган ҳадиси шарифда айтилади:\n«Рамазон ойида ўн кун эътикоф қилмоқ икки ҳаж ва икки умра кабидир (яъни, шу қадар савобга тенгдир)». («Рамузул-аҳодис», 1-жилд, 74-саҳифа).\nАллоҳ таоло қадр кечасини бошқа кечалар орасига яширди. Токи банда рамазоннинг ҳамма кечаларини иҳё қилсин – тоат-ибодатлар билан бедор ўтказсин, ва шояд, Қадр кечаси шу кеча бўлса, деб ўйласин.\nШайх Аҳмад Ғаззолий.\nАллоҳ таоло беш нарсани беш нарса ичига яширди:\n(1) солатул-вустони – ўрта намозни бошқа намозлар орасига яширди,\n(2) Исми Аъзамни бошқа исмлар орасига яширди,\n(3) авлиёни бошқа мўъмин ва мўъминалар орасига яширди,\n(4) жумъа кунидаги дуо ижобат бўладиган соатни бошқа барча соатлар орасига яширди,\n(5) қадр кечасини бошқа кечалар орасига яширди.\n(1) Аллоҳ таоло солатул-вустони – ўрта намозни бошқа намозлар орасига яширди. Бунинг ҳикмати шундан иборатки, банда ҳамма намозларини ўз вақтларида адо этсин, ҳар бир намозда: шояд, ўрта намоз мана шу намоздир, деб умид қилсин.\n(2) Исми Аъзамни бошқа исмлар орасига яширди. Токи банда Аллоҳнинг ҳамма гўзал исмларини доимий зикр қилишни ўзига одат қилсин, зикр қилганда, балки, Исми Аъзам мана шу исмдир, деб умид қилсин.\n(3) Аллоҳ таоло авлиёни бошқа мўъмин ва мўъминалар орасига яширди. Токи банда Аҳли суннатнинг барчасини бирдай ҳурмат қилсин, ҳар бир кишини, шояд, валий зот шу киши бўлса, деб ўйласин.\n(4) Аллоҳ таоло жумъа кунидаги дуо ижобат бўладиган соатни бошқа барча соатлар орасига яширди. Токи банда жумъа куни Аллоҳга ҳеч осий бўлмасин – бирор гуноҳ иш қилмасин, дуо ижобат бўладиган соатга эришиш умидида доимо У Зотга дуо қилиб ёлвориб турсин.\n(5) Аллоҳ таоло қадр кечасини бошқа кечалар орасига яширди. Токи банда рамазоннинг ҳамма кечаларини иҳё қилсин – тоат-ибодатлар билан бедор ўтказсин, ва шояд, Қадр кечаси шу кеча бўлса, деб ўйласин.\nШайх Аҳмад Ғаззолий, “Баҳрул-маҳабба” асаридан.\nБир куни Ҳасан Басрий ёронларига: «Сизлар ҳазрати Расулуллоҳ алайҳи салоту ва вассаломнинг саҳобаларига ўхшайсизлар!» – деди.\nУлар шодликларини изҳор қилдилар.\nҲасан деди: «Фақат шакл ва равиш жиҳатидан айтурман, бошқа жиҳатдан эмас.\nАгар сизлар саҳобаларни кўрсангиз эди, кўзларингизга ҳар бирлари дали-девона бўлиб кўринар эди.\nАгар улар сизларни кўрсалар эди, сизлардан ҳеч бирингизни мусулмон деб ўйламас эдилар.\nЧунки улар ўзувчи пешқадамдирлар, учқур отлар устида йўл юрурлар, худди учар қуш каби, шамол каби елурлар.\nБиз эса (ўз сусткаш амалларимиз билан) яғир эшаклар устида қолгандирмиз».\nЛайлатул қадр кечасидаги намознинг фазли.\nИбни Аббос разияллоҳу анҳу Пайғамбаримиз соллаллоҳу алайҳи васалламдан ривоят қилдилар: “Кимики қадр кечасида икки ракат намоз ўқиса ҳар бир ракатида Фотиҳатул китаб(яъни: Фотиҳа сураси)ни бир марта ва иҳлос сурасини етти марта ўқиса ва салом бергандан сўнг “Астаҳфируллоҳа ва атувбу илайҳ”ни етмиш марта айтса. Аллоҳ таоло уни жойидан турмасидан гуноҳларини мағфират қилади. Ва ота- онасининг гуноҳини кечиради ва Аллоҳ у учун фаришта юборадики ўша банда учун жаннатда дарахтлар экиб қўяди, унга уйларни барпо қилиб қўяди ва ариқларни оқизиб қўяди ва дунёдан ўтиш вақтида жаннатдаги маконини кўради”, деб марҳамат қилибдурлар.\nАлбатта Аллоҳ айтгани бўлади. Инсон амал қилиб умид қилишга ҳақли шунинг учун қадр кечасида шундай буюк амалларни қилиш керак.\nОиша Онамиз разияллоҳу анҳо айтадилар: «Мен: «Ё Расулаллоҳ,(соллаллоҳу алайҳи васаллам) агар Қадр кечасини топишга муваффақ бўлсам, нима деб дуо қилай?» – дедим. (Шунда) Набийимиз соллаллоҳу алайҳи васаллам: «Сен:\nاللَّهُمَّ إِنَّكَ عُفُوٌ\nتُحِبُّ الْعَفْوَ فَاعْفُ عَنِّي\n«Аллоҳумма иннака ъафуввун, туҳиббул ъафва фаъфу ъанний», деб айтгин»,– дедилар»\n(Термизий, Ибн Можа ривояти)\n(Маъноси: «Аллоҳим, Сен Афуввсан, афв этишни яхши кўрасан. Мени афв эт»)\nБу кечада ғаниматли фурсатлардан маҳрум қилувчи амаллардан огоҳ бўл!\nҚадр кечасининг фазилатларидан:\nШарофатга эришиш кечаси. Аллоҳ таоло уни Қадр сураси билан шарафлаган.\nУ кеча 83 йил ва 4 ойдан яхшидир. Анас розияллоҳу анҳудан ривоят қилинади: «Рамазон кирса, Набий соллаллоҳу алайҳи васаллам: «Шундай ой кириб келдики, унда минг ойдан афзал бир кеча бор. Ким ундан маҳрум бўлса, барча яхшиликлардан маҳрум бўлибди. Фақат маҳрум кишигина унинг яхшилигидан бебаҳра қолади», деганлар (Ибн Можа ривояти).\nМағфират кечаси. Абу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Ким Қадр кечасида иймон билан, савоб умидида қоим бўлса, ўтган гуноҳлари кечирилади», деганлар (Муттафақун алайҳ).\nЕр куррасига азиз меҳмонлар ташриф буюради.\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Қадр кечаси Рамазоннинг 27 ёки 29 кечасидир, бу кечада ер юзидаги фаришталар майда тошдан ҳам кўп бўлишади», деганлар (Имом Аҳмад ва Ибн Ҳузайма ривояти).\nЖаброил алайҳиссалом янгидан тушадилар.\nЖаброил алайҳиссаломнинг тушишлари Аллоҳнинг қуйидаги оятига биноандир: «Унда фаришталар ва Руҳ (Жаброил алайҳиссалом) Роббининг изни ила (йил давомида қилинадиган) барча ишлар билан (осмондан заминга) тушурлар» (Қадр сураси, 4-оят).\nАбу Бакр Сиддиқ ва Умар ибн Хаттоб розияллоҳу анҳумо Набий алайҳиссаломнинг вафотларидан кейин Умму Айманнинг ҳузурига бориб, Расулуллоҳни эслаб, Жаброил алайҳиссалом келмай қўйганлари учун йиғлашар эди.\nКелгуси йилги ризқлар ва ажаллар нозил бўлади.\nУнда (Қадр кечасида) ҳар бир ҳикматли иш ажратилиб, ҳал қилинур» (Духон сураси, 4-оят).\nФаришталар Аллоҳ таоло Ўзининг махлуқотлари учун Лавҳул Маҳфузда битиб қўйган ризқ ва ажаллар мажмуасини дунё осмонига олиб тушадилар.\nМуборак кечадир. Аллоҳ таоло шундай деган: «Биз уни (Қуръонни) муборак кечада нозил қилдик» (Духон сураси, 3-оят).\nЮнусобод оқтепа жоме масжиди имом ноиби\n2285200cookie-checkЭътикоф лайлатул қадрга воситадирno\nРамазон 2021ЭътикофҚадр кечаси\nОлдингиҚадр кечасини қандай кутиб оламиз?КейингиУлуғларни хотирлаш, устозларни қадрлаш шогирдларга фахрдир\nРосулуллоҳ соллаллоҳу алайҳи васаллам эътикофда…